Žarnay v Košiciach, Vašečka v Žiline? Opozícia dopĺňa župných kandidátov

V SaS sa kandidáti na županov predstavia na republikovej rade v stredu.

BRATISLAVA. K Jurajovi Drobovi z SaS pribúdajú ďalší opoziční kandidáti do župných volieb na budúci rok. V banskobystrickej župe SaS nominuje poslanca Martina Klusa a v trenčianskej plánuje nasadiť ďalšiu svoju poslankyňu Renátu Kaščákovú. Spolu s Drobom, ktorého kandidatúru v bratislavskej župe už strana schválila, sa predstavia na republikovej rade SaS v stredu, potvrdil podpredseda strany Ľubomír Galko.  Opozičná dvojkoalícia SaS-OĽaNO uvažuje postaviť v Žiline proti súčasnému županovi Jurajovi Blanárovi zo Smeru poslanca OĽaNO Richarda Vašečku.  "Oslovili ma niektorí politickí kolegovia s otázkou, či by som nekandidoval, ale moje nastavenie je zatiaľ také, že som v prvom rade poslancom Národnej rady," hovorí Vašečka. O kandidatúre sa budú podľa neho ešte rozprávať v poslaneckom klube, pretože oficiálna ponuka zatiaľ nepadla.  Záujem o kandidatúru v košickej župe pre SME priznal poslanec OĽaNO Oto Žarnay. "Je to v rovine teoretických úvah a v klube sme o tom ešte nehovorili. Nepopieram, že o kandidatúre uvažujem, ale pevne rozhodnutý nie som," hovorí. Nositeľ ceny Biela vrana hovorí, že ho oslovili aj viacerí Košičania s tým, že v ňom vidia morálnu protiváhu nefungujúceho systému.  Politológ Klus je poslancom v banskobystrickom mestskom zastupiteľstve a po marcových parlamentných voľbách sa stal aj poslancom Národnej rady. Spoluprácu s SaS ohlásil koncom roka 2014. Je expertom strany na zahraničnú politiku. V roku 2010 čelil obvineniam z plagiátorstva. V skriptách, ktoré napísal ešte ako asistent na Univerzite Mateja Bela v Banskej Bystrici, boli viaceré pasáže, ktoré sa zhodovali s časťami publikácie Inštitútu pre dobre spravovanú spoločnosť, čo autor nepriznal. Klus obvinenia poprel.  Proti súčasnému banskobystrickému županovi Marianovi Kotlebovi z extrémistickej ĽSNS bude pravdepodobne kandidovať aj šéf Múzea SNP Stanislav Mičev. Ak sa rozhodne pre kandidatúru, do volieb pôjde ako nezávislý s prípadnou podporou demokratických politických strán.  "V dvojkolovom systéme je úplne jedno, koľko bude kandidátov," tvrdí Galko. "Ak cez prvé kolo prejde Kotleba, nastúpi proti nemu potom úspešnejší z jeho súperov."  Ako jediný v banskobystrickej župe zatiaľ oficiálne ohlásil kandidatúru banskobystrický mestský poslanec Igor Kašper. Do volieb pôjde ako nezávislý.  Bannerová pozícia Smer už dávnejšie ohlásil, že chce zrušiť dvojkolové župné voľby. Šéf poslaneckého klubu Smeru Martin Glváč povedal, že paragrafové znenie už dostala koaličná rada a ak ho poslanci schvália, bude platiť už pre budúcoročné voľby. Stihnúť by to chceli do konca tohto roka, aby sa prípadní kandidáti vedeli podľa toho zariadiť.  Klus ešte v júli pre SME povedal, že jeho rozhodnutie o kandidatúre bude závisieť aj od toho, či bude druhé kolo zrušené. Z jednokolových volieb by podľa neho ťažil práve Kotleba. Galko si však myslí, že na prípadné zmeny v najbližších voľbách už nebude dosť času.   Súperi Juraja Drobu v Bratislave známi nie sú. Nie je vylúčené, že Smer podporí bývalého bratislavského primátora Milana Ftáčnika. V júli pre SME potvrdil, že o kandidatúre uvažuje, ale ako nezávislý.  "Z môjho pohľadu je kraj a mesto dvojička, lebo 70 percent kraja tvorí Bratislava. Je pre mňa dôležité, kto ho povedie," hovorí Ftáčnik. Najbližšie komunálne voľby sú v roku 2018. Ftáčnik sa ešte nerozhodol, či dá prednosť kandidatúre v župných alebo v komunálnych voľbách. Neuvažuje vraj o podpore od žiadnej z politických strán.  Primátorom Bratislavy sa však stal s podporou Smeru a v roku 2014, keď už kreslo neobhájil, ho Smer podporoval opäť. Vlastného kandidáta, zrejme svojho predsedu Borisa Kollára, plánuje nasadiť aj hnutie Sme rodina. Aj preto ho SaS a OĽaNO nepribrali do opozičnej spolupráce. „Minimálne v Bratislavskom kraji registrujem, že so Sme rodina nebudeme zajedno, lebo Kollár avizuje, že chce kandidovať,“ povedal Gábor Grendel z klubu OĽaNO. Tento text ste mohli čítať vďaka tomu, že platíte za obsah. Vážime si to.


Do Slovana prichádza útočník Juraj Mikúš. Je späť medzi najlepšími, tvrdí jeho agent

Hokejový útočník už v minulosti v Bratislave pôsobil. Dres Slovana si obliekal od januára 2013 do konca sezóny 2013/2014.

BRATISLAVA. Staronovou tvárou v Slovane Bratislava sa stal útočník Juraj Mikúš. Tridsaťročný skalický rodák hral za bratislavský klub od januára 2013 do konca sezóny 2013/2014. Zdravotné problémy ho potom na dva roky vyradili z hokejového diania, hokejový ročník 2016/2017 strávil v českom Olomouci. Návrat do Slovana potvrdil jeho agent Vladimír Vůjtek mladší pre portál hokej.cz. "Ozvalo sa dosť klubov z českej extraligy, pre Juraja bola prioritou KHL," ozrejmil Vladimír Vůjtek mladší. "Je späť medzi najlepšími, po uzdravení sa dostal do niekdajšej formy a túžil sa ešte raz dosť do ruskej súťaže. So Slovanom sa dohodol na zmluve na jeden rok." V KHL hral Juraj Mikúš okrem Slovana aj za Dinamo Riga, Spartak Moskva, Lev Poprad a Lev Praha. Slovensko reprezentoval na štyroch majstrovstvách sveta. Má striebro z Helsínk 2012. Príchod Juraja Mikúša do Slovana avizovali Bratislavčania na klubovom instagrame formou čiastočne rozmazanej fotografie tohto útočníka. Loading
 ...


Zelenskyj poukázal v OSN na hrôzy konfliktu v Donbase

Prezidetn Ukrajiny absolvoval premiéru v Organizácii Spojených národov.

NEW YORK. Ukrajinský prezident Volodymyr Zelenskij predniesol svoj úplne prvý prejav na pôde Organizácie Spojených národov (OSN) v New Yorku. Americký škandál, ktorý ho obkolesuje, nezmienil, namiesto toho sa sústredil na hrôzy vojny a pokračujúci konflikt jeho krajiny s Ruskom. Jeho stredajší prejav nasledoval necelý deň po oficiálnom spustení procesu impeachmentu voči americkému prezidentovi Donaldovi Trumpovi. Dôvodom je čiastočne aj telefonický rozhovor z 25. júla, v ktorom Trump údajne ukrajinského prezidenta požiadal, aby vyšetril demokratického prezidentského kandidáta Joea Bidena a jeho syna Huntera pre údajnú korupciu. Otázkou teda je, či Trump zneužil svoje prezidentské právomoci a požiadal o pomoc Ukrajiny, aby podkopal svojho demokratického rivala Bidena s cieľom pomôcť vlastnému znovuzvoleniu. Trump priznal dočasné zmrazenie 400 miliónov dolárov (v prepočte približne 364 miliónov eur) na vojenskú pomoc Ukrajine, odmietol však, že by ich chcel použiť ako nástroj na získanie informácií o Bidenovcoch.


V kauze ruskej schémy prania špinavých peňazí Nemci skonfiškovali milióny eur

Páchatelia presúvali z Ruska do Európy miliardy dolárov.

BERLÍN. Nemecké úrady skonfiškovali majetok v hodnote 40 miliónov eur a ďalšie milióny eur v hotovosti v rámci vyšetrovania spojeného s veľkou ruskou schémou prania špinavých peňazí. Spolkoví vyšetrovatelia a mníchovskí prokurátori v stredu v spoločnom vyhlásení informovali, že majetok v strednom a južnom Nemecku zhabali po trojročnom vyšetrovaní troch ľudí, ktorých identity nezverejnili. Zhruba 6,7 milióna eur zhabali z nemeckých bánk a ďalšieho 1,2 milióna z banky v Lotyšsku. Prokurátori tvrdia, že príjem z prania špinavých peňazí bol v Nemecku "investovaný do nehnuteľností s vysokou hodnotou". Schéma podľa nich tiež zahŕňala presun zhruba 22 miliárd dolárov (v prepočte približne 19,3 miliardy eur) z Ruska do Európy cez banky v Moldavsku a Lotyšsku prostredníctvom fiktívnych spoločností. Ďalšie podrobnosti polícia ani prokurátori neposkytli.


V Lešti sa koná medzinárodné cvičenie NATO Tobrug Legacy. Pozrite si ho

Na Lešti cvičí 1250 zahraničných a 450 slovenských vojakov.

LEŠŤ. Zladiť interoperabilitu prostriedkov protivzdušnej obrany členských krajín Severoatlantickej aliancie (NATO), ako aj ich jazykovú interoperabilitu, je hlavným cieľom vojenského cvičenia Tobruq Legacy 2016, ktoré sa v týchto dňoch koná v priestoroch Centra výcviku Lešť. Uviedol to minister obrany SR Peter Gajdoš, ktorý sa vo štvrtok na Lešti osobne zúčastnil cvičenia a nácviku riešenia operačnej situácie protivzdušnej obrany. "Veľký význam cvičenia vidím aj v precvičení logistickej podpory krajiny, v tomto prípade Slovenska, kde sa precvičujú všetky záležitosti logistického zabezpečenia, prepráv, organizácie režimu života a ubytovania," povedal na margo Tobruq Legacy 2016 Gajdoš. "Toto medzinárodné cvičenie je najväčším počas existencie Ozbrojených síl (OS) SR, ktoré je zamerané na protivzdušnú ochranu. Sú tu prostriedky najkratšieho dosahu, ale aj sily ďalekého dosahu. Okrem iného má za cieľ zladiť nielen technické postupy, ale i prípravu a vedenie samotnej bojovej operácie," doplnil náčelník Generálneho štábu OS SR Milan Maxim. Za dôležitý aspekt cvičenia považuje aj vzájomnú komunikáciu v angličtine, ktorá je operačným jazykom. "Jazyk je však v tomto prípade veľmi špecifický, technický, nie je to hovorová angličtina. O to nám išlo a z prvých brífingov mám informácie, že sa nám úlohy podarilo naplniť," konštatoval Maxim. Podľa slov náčelníka Generálneho štábu Armády Českej republiky (ČR) Josefa Bečvářa je Tobruq Legacy 2016 pre Vzdušné sily Armády ČR jedným z najväčším cvičení. "Pre mňa je významné v tom, že sa všetci dohovoria a potvrdzuje sa tak aliančné úsilie, že sme schopní pracovať v jednom prostredí a s dobrým výsledkom," podotkol s tým, že za ČR sa cvičenia zúčastnilo 170 vojakov a 54 kusov techniky. "Nie sú to len vzdušné sily, je tu i logistika a ďalšie prvky zabezpečenia," dodal. Tobruq Legacy 2016 je štvrtým medzinárodným cvičením svojho druhu. Zúčastňujú sa ho vojská NATO, ktoré cvičia v spolupráci s jednotkami Európskej únie. Prítomných je 1250 zahraničných vojakov a 450 členov Ozbrojených síl SR, ako aj viac než 500 kusov bojovej techniky. Cvičenia sa priamo zúčastňuje osem členských štátov NATO (Slovensko, Česká republika, Maďarsko, Poľsko, Slovinsko, Litva, Lotyšsko a Spojené štáty americké) a ďalších deväť krajín ako pozorovatelia.


Volkswagen spúšťa svoj vlastný internetový autobazár

Súvislosť s emisnou kauzou koncern popiera.

BERLÍN. Finančná divízia koncernu Volkswagen prichádza s internetovou platformou na predaj jazdených áut. Hey.Car má podľa včerajšieho oznámenia za úlohu získať podieľ na nemeckom trhu s jazdenkami. Koncernu, ktorý, rovnako ako celý automobilový priemysel, prechádza hlbokými zmenami, zaistí aj ďalší zdroj príjmov. Platforma bude bez reklám a je otvorená aj pre vozidlá iných značiek, ktoré sa predávajú v Nemecku. 95 percent trhu s jazdenkami ovládajú portály mobile.de a Autoscout24.de. "Nechceme a nemôžeme konkurencii tento trh prenechať," povedal pre agentúru DPA nový šéf HeyCaru Markus Kröger. Od jeho spustenia na začiatku októbra sa na HeyCar zaregistrovalo už 50-tisíc áut, plán je toto číslo do konca budúceho roka strojnásobiť. Výhľadovo chce vedúci divízie predaja Christian Dahlheim ponúkať cez portál až 300-tisíc áut. Na Mobile.de je v súčasnosti 1,2 milióna inzerátov. Firma popiera tvrdenia niektorých analytikov, podľa ktorých obrat smerom k jazdenkám súvisí s prepadom predaja naftových áut. "S tým to nemá nič spoločné," povedal Dahlheim pre agentúru Reuters. Autá piatich hlavných značiek koncernu VW - Volkswagen, Audi, Porsche, Škoda a Seat - tvoria asi 40 percent predaných jazdeniek v Nemecku, na najväčšom európskom automobilovom trhu, pripomína Reuters.


Liverpool na úvod poľahky vyhral, sezónu otvoril kuriózny vlastný gól

Preview

PL Focus

1. zápas online

Góly: 7. Hanley (vl.), 19. Salah, 28. Van Dijk, 42. Origi - 64. Pukki LIVERPOOL. Futbalisti FC Liverpool odštartovali novú sezónu anglickej Premier League úspešne, keď si v piatkovom zápase úvodného kola poradili doma s nováčikom z Norwichu 4:1. Šampión Ligy majstrov a úradujúci vicemajster Anglicka rozhodol o triumfe už v prvom polčase, ktorý vyhral 4:0. Skóre otvoril už v 7. minúte vlastným gólom kapitán hostí Grant Hanley, ďalšie tri pridali Mohamed Salah, Virgil van Dijk a Divock Origi. V druhej časti dokázal Norwich skorigovať zásluhou Teemu Pukkiho. V zápase okrem gólov zaujalo aj zranenie domáceho brankára Alissona Beckera, ktorého už v prvom polčase vystriedal Adrián.


V talianskom mestečku evakuovali 23-tisíc ľudí. Našli tam bombu z II. svetovej vojny

Na 225-kilogramovej bombe došlo k náhodnému odisteniu poistky, preto by mohla vybuchnúť kedykoľvek.

RÍM. Zhruba 23-tisíc ľudí v talianskom meste Fano museli v noci na stredu evakuovať po nájdení britskej nevybuchnutej bomby z druhej svetovej bomby. Informovala o tom v stredu agentúra DPA. Fano leží na východnom pobreží Jadranského mora približne 300 kilometrov severne od Ríma. Bombu našli v utorok počas hydraulických prác na nábreží. Radnica zareagovala evakuáciou a presunom ľudí v okruhu 1,8 kilometra. V stredu oznámila, že bombu neutralizovali armádni a námorní odborníci počas "špeciálnej a vysoko rizikovej operácie", v rámci ktorej ju vyzdvihli a pustili do mora. Podľa agentúry AP by mali bombu po uplynulí 144 hodín pod hladinou mora kontrolovane odpáliť. Starosta Massimo Seri oznámil, že Fano je "mimo ohrozenia a úplne v bezpečí". Seri medzičasom odvolal príkaz na evakuáciu a umožnil miestnym obchodom, úradom a nemocniciam, aby sa vrátili do normálu. V prevádzke je znova aj miestna vlaková stanica, prístav a letisko. Podľa stanice SkyTG24 došlo na 225-kilogramovej bombe k náhodnému odisteniu poistky, preto by mohla vybuchnúť kedykoľvek v priebehu 144 hodín. Nálezy podobných zabudnutých nevybuchnutých bômb sú v Taliansku pomerne zriedkavé.


De Ligt v lete definitívne opustí Ajax. Prestúpi do Barcelony alebo Bayernu Mníchov

AMSTERDAM. Matthijs de Ligt, kapitán futbalistov holandského klubu Ajax Amsterdam, po skončení aktuálnej sezóny odíde zo Štadióna Johana Cruyffa. Ako prezradil tréner Ajaxu Erik ten Hag, 19-ročný talentovaný stopér, ktorý sa vlani v máji predstavil aj v Trnave v medzištátnom prípravnom zápase Slovenska s Holandskom (1:1), prestúpi buď do nemeckého Bayernu Mníchov alebo španielskeho FC Barcelona. "Existuje nulová šanca, že Matthijs de Ligt zostane v Ajaxe. Niekoľko klubov už oňho prejavilo záujem, v lete odíde. Neviem však povedať, či pôjde do Barcelony alebo Bayernu Mníchov," povedal Ten Hag pre denník Süddeutsche Zeitung.


Slovenské firmy podporili kampaň, ktorá bojuje proti predsudkom o Rómoch

K výzve na podporu zamestnanosti rómskej menšiny sa pridalo 120 firiem.

BRATISLAVA. K výzve na podporu zamestnanosti rómskej menšiny sa počas dvoch mesiacov od jej spustenia pridalo 120 firiem na Slovensku. Prihlásili sa tak k myšlienke, že predsudky a akákoľvek diskriminácia na trh práce nepatria. Za kampaňou Prijateľní.sk stojí občianske združenie (OZ) Divé maky. "Keď sme plánovali túto iniciatívu, najväčšou obavou bolo, či sa do zoznamu zodpovedných zamestnávateľov zapojí dostatok firiem. Pár dní po jej spustení však začal zoznam rýchlo narastať a bolo jasné, že na Slovensku je veľa zodpovedných firiem, ktoré sa stotožňujú s myšlienkou zamestnávania bez predsudkov," hodnotí Barbora Kohútiková z OZ Divé maky. Inštitút finančnej politiky však zároveň poznamenáva, že v oblasti uplatnenia marginalizovaných rómskych komunít na trhu práce nastal len malý progres. Poukazuje na to, že v porovnaní s väčšinovou populáciou je miera zamestnanosti Rómov približne tretinová. Aj OECD najnovšie prognózuje, že ak by sa zvýšila zamestnanosť Rómov a ich produktivita na úroveň väčšinovej populácie, hrubý domáci produkt Slovenska by do roku 2060 vzrástol o viac ako 12 percent. Správa OECD zároveň konštatuje, že Rómovia potrebujú lepší prístup k vzdelávaniu, na trh práce a k iným verejným službám. "V princípe sú tieto možnosti dostupné celej populácii Slovenska, pre marginalizovanú rómsku populáciu však existuje viacero faktorov, ktoré predstavujú výrazné bariéry pre štúdium či nájdenie si práce. Jednou z bariér uplatnenia sa je diskriminácia," konštatuje Slavomír Hidaš z inštitútu. Podľa neho by diskriminácia či etnicita nemali predstavovať kritérium pre uplatniteľnosť na trhu práce. Na diskrimináciu Rómov na trhu práce neustále poukazujú rôzne európske, ale aj svetové štúdie. Aj to bolo dôvodom, prečo sa občianske združenie rozhodlo spustiť kampaň Prijateľní.sk. Tá vyzýva zamestnávateľov, aby dali Rómom šancu a uchádzačov o zamestnanie posudzovali na základe vedomostí, zručností a kvalifikácie a nie na základe farby pleti či etnického pôvodu. Kampaň podporil aj prezident Andrej Kiska.


Prečo a ako matky pracujú. Päť žien rozpráva o práci po deťoch

Ak by to nebola otázka peňazí, ostali by dnes ženy radšej doma a vychovávali deti?

Po tom, čo dal predseda parlamentu Andrej Danko šesť dní po pôrode viesť schôdzu podpredsedníčke parlamentu Lucii Nicholsonovej, padla debata o tom, či majú ženy sedieť doma pri sporáku alebo si budovať kariéru, pod úroveň, akú nemala ani v minulom storočí. Ženy pracovať chcú, identifikovať sa iba s rolou matky žiadnej inteligentnej bytosti nemôže stačiť, tvrdia aj odborníci. Ibaže viesť domácnosť a podávať stopercentný pracovný výkon je takmer nemožné. Ako to vyzerá, keď sa o to ženy predsa len aspoň snažia? Deň začína ráno o šesť desať. Urobí raňajky, nachystá deti, odvezie ich do školy a škôlky a ide do práce. Okolo štvrtej ich vyzdvihuje, aj to len vďaka tomu, že má flexibilný pracovný čas. Dobroslava v minulosti pracovala ako manažérka v medzinárodných spoločnostiach, na oddelení ľudských zdrojov a končila o šiestej až pol siedmej. „Na ženy, ktoré odchádzali po štvrtej, sa pozeralo pomaly tak, že si berú dovolenku. A to nehovorím ako žart,“ priznáva. Sama mala rovnaký názor, nechápala, prečo nemôžu zostať dlhšie, ak ich tlačia termíny a úlohy. Dnes má štvorročnú dcéru a šesťročného syna a hovorí, že dokáže porovnať obidva životné štýly. „Buď v tom vlaku idete a robíte dlho do noci, alebo si poviete dosť a vystúpite. Ja som urobila to druhé. Chcela som viesť normálny rodinný život.“ V praxi to znamenalo menší, v istom období žiaden príjem a prechod do neziskovej sféry. „Ale poznám prípady, keď sa ženy rozhodli naplno venovať kariére aj po založení rodiny. Kolegyňa nastúpila do práce tri mesiace po pôrode. Je to osobné rozhodnutie a treba ho akceptovať, hoci sa ťažko chápe.“ Vyžaduje si to mať zabezpečený plný servis. Pani, ktorá vám upratuje, osobu, ktorá vyzdvihuje deti zo školy alebo škôlky, vozí ich na krúžky, uvarí večeru a postráži ich, kým príde rodič domov. Možno starí rodičia, ak nebývajú ďaleko, čo sa stáva často, nie sú ešte aktívni na trhu práce alebo, naopak, sami ešte nepotrebujú opateru. „Už nejde ani o to robiť kariéru, ale vôbec sa udržať,“ hovorí chemička Katarína. Nevidí iné riešenie ako vydržať. Je matkou troch detí, najmladšie má deväť a hoci sú relatívne samostatné, krúžky, súťaže, príprava do školy, či opatrovanie počas chorôb dokážu zamestnať na plný úväzok jedného člena rodiny. Za najväčší problém považuje to, že pracovné tempo nasadzujú mladí, nezadaní ľudia bez záväzkov. „Sú plní energie, latku dvíhajú veľmi vysoko, ostatní sa musia prispôsobiť, nič iné im neostáva,“ hovorí. Mladý človek môže prísť domov, najesť sa a spať. Koníčky a priatelia sa dajú odsunúť na druhú koľaj, ale deti a zdravie, najmä s pribúdajúcimi rokmi, nie. „Moja šéfka bola bezdetná a taký človek si vie len ťažko predstaviť, čo starostlivosť o dieťa obnáša. S ústretovosťou som sa nestretla,“ hovorí Alexandra, matka dvoch detí. Po prvej materskej nastúpila na plný úväzok, sféra, v ktorej pracuje, je však taká, že osem a pol hodiny denne nestačí. Doháňala to po nociach. Po druhej materskej dostala šancu zobrať si polovičný úväzok, objem práce bol síce viac ako na štyri a pol hodiny, ale aspoň mohla odísť poobede bez toho, aby sa na ňu kolegovia krivo pozerali. Stratený čas opäť doháňala po večeroch. „Priznávam, že výkon, ktorý som podávala v práci ako bezdetná, sa s terajšou situáciou nedá porovnať. Najmä to, koľko hodín denne som sa vtedy mohla venovať robote a hlavne byť nasmerovaná len na tú jedinú vec na svete, ktorou má byť podľa vášho zamestnávateľa práca,“ konštatuje. Slávka je učiteľka a prácu s deťmi miluje. „No ak by som mala byť voči sebe úprimná, musela by som si priznať, že jediné, čo naozaj chcem, je starať sa o rodinu. Pritom mám svoju profesiu veľmi rada,“ hovorí matka jedného dieťaťa. Byť jednou nohou doma a druhou v škole je však pre ňu nepredstaviteľné. „Najradšej by som ostala doma, pestovala bylinky, robila keramiku, venovala sa výchove syna. Určite by som sa neuzatvárala pred ľuďmi, pritiahla by som si ich k sebe domov. „Organizovala by som workshopy, tvorivé dielne pre dospelých i deti, ženské kruhy, vymýšľala by som zmysluplné aktivity, aby mi nechýbala spoločnosť. Pamätám si z čias materskej, ako veľmi som sa tešila medzi ľudí,“ pokračuje. Teraz, keď je už dcéra väčšia, nepociťuje 38-ročná Zuzana potrebu pracovať kratšie. Možno by ju však potešilo, keby mala viac času na domácnosť.  „To je moment, na ktorý by som rada upozornila. Ženy pracujú a zarábajú takmer rovnako ako muži, ale od muža sa neočakáva, že po príchode domov bude pokračovať v činnosti,“ zdôrazňuje. Jej dcéru vozil do škôlky a neskôr do školy manžel, ona si ju vyzdvihovala, chúďa, vždy ako poslednú. Stalo sa jej asi päťkrát, že meškala pár minút, a to ste hneď u učiteliek v materskej škole na čiernej listine. V škole bola tiež až do pol šiestej, až kým v treťom ročníku nezačala chodiť sama domov. „Teraz, keď už má trinásť rokov, som v práci niekedy aj do siedmej. Začínam však o desiatej, obchodujeme so zahraničím a musíme zohľadňovať časový posun. Nikdy som však nemala problém s tým, že potrebujem odísť skôr alebo si niečo cez pracovný čas vybaviť,“ opisuje, no dodáva, že má rodinnú známu, ktorá v práci radšej ani nehovorila, že má deti, aby to nevnímali ako hendikep. Podľa Moniky Bosej z Prešovskej univerzity a spoluzakladateľky občianskeho združenia EsFem sa vysoké pracovné tempo začína už v západnom svete ukazovať ako neudržateľné a nezvládnuteľné aj pre mladých ľudí. Trendom je - potvrdzujú to aj experimenty so šesťhodinovým pracovným časom vo Švédsku, alebo prechodom z troch osemhodinových zmien vo fabrikách na štyri šesťhodinové - snaha o zosúladenie pracovného a osobného života. „Osobný život má každý. Nemusí sa týkať len rodiny, ale aj vzťahov, priateľstiev a koníčkov. To, že mladý človek udrží vysoké tempo, ešte neznamená, že je to zdravé alebo prirodzené. Robí tak na úkor iných vecí a časom prichádza vyhorenie alebo zdravotné problémy,“ hovorí. Priznáva však, že pracovný trh je nastavený inak. Očakáva, že hlavnou identitou človeka je byť pracovníkom, a domácnosť a súkromie slúžia len na regeneráciu, čiže na nazbieranie nových síl do ďalšej práce. „To je deformácia a z hľadiska udržateľnosti je nevyhnutné časom skrátiť pracovný čas,“ hovorí. Denisa Fedáková, sociálna psychologička zo Spoločenskovedného ústavu CSPV SAV v Košiciach vidí skôr iný problém. „Zamestnaní rodičia akoby stratili kompas, sú neistí, ťažšie sa rozhodujú o tom, čo je správne a čo nie. Kedysi boli roly muža-otca a ženy-matky presne definované, dnes už to mladí cítia inak, ale rodičia a predchádzajúca generácia ich často posudzujú podľa starých pravidiel,“ podotýka. Nájsť si po materskej dovolenke prácu, kde žena nebude outsiderom pre skoré odchody, nie je jednoduché. Nehovoriac o požiadavke skráteného úväzku alebo práce iba v rannej zmene. Skúste si spomenúť aspoň na jednu osobu z vášho okolia, ktorej takáto možnosť bola ponúknutá. „Domov prichádzam o pol šiestej, čo je veľmi neskoro na to, aby ste stihli dať deťom jesť a naučili sa s nimi do školy,“ hovorí obchodná manažérka Hana. Výsledkom je nervozita a nepohoda. O skrátený pracovný úväzok zamestnávateľa ani nežiadala z obavy, aby ju nepokladali za neplnohodnotného pracovníka, na ktorého sa nedá spoľahnúť a počítať s ním do budúcnosti. Deti vyzdvihujú zo školy tri- až štyrikrát do týždňa starí rodičia. „Aj keď vzťahy s nimi sú dobré, nechcem ich zaťažovať a rada by som mala výchovu svojich detí pod kontrolou. Nie nechávať ju na niekoho iného,“ hovorí. Ostať úplne doma? To nepovažuje za dobrý nápad ani jedna z oslovených žien. Boja sa izolácie a straty sociálnych kontaktov. Ideálnym riešením by bola práca na štyri až šesť hodín denne. „Je to mýtus, že ženy v minulosti nepracovali a starali sa výlučne o rodinu,“ hovorí docentka Bosá. „Vždy pracovali a vždy sa podieľali na živote spoločenstva, nikdy neboli izolované od komunity.“ Niečo iné je platená práca. Tá prichádza v 19. storočí spolu s rozdelením súkromnej a verejnej sféry a súvisí so vznikom priemyselnej výroby. Model, v ktorom žena ostáva doma a muž odchádza do práce a zarába, je modelom jedinej vrstvy a to meštianstva. Aristokracia fungovala inak, chudobné vrstvy tiež. Podľa Moniky Bosej pravdepodobne neexistovalo v dejinách obdobie, keď ženy nepracovali a zredukovali svoje životy len na materstvo, aj meštianky sa realizovali v charitatívnych činnostiach, zakladali rôzne spolky, organizovali spoločenský život a plesy, kde zbierali peniaze pre siroty a starých ľudí. „Treba si uvedomiť, že práca je súčasťou sebarealizácie a identity,“ hovorí Bosá. Človek si vytvára vlastné ja z viacerých zložiek. Patrí sem aj materstvo alebo otcovstvo, ale to, kým som, nemôžete zredukovať iba na túto jednu oblasť. Žena nemôže byť len matkou a muž len otcom. To by nestačilo žiadnej inteligentnej bytosti. Dokonca aj práca, ktorá vás nebaví a robíte ju len pre peniaze, má určitý vplyv na hodnotenie samého seba. Môže vám dávať napríklad uspokojivý pocit, že sa dokážete o seba postarať.“ Tento text ste mohli čítať vďaka tomu, že platíte za obsah. Vážime si to.


Nenechávajte stan na festivale. Nedá sa zrecyklovať

BRATISLAVA. Hudobné festivaly sú jednou z najlepších vecí na lete. No po pretancovaných dňoch i nociach prichádza to najhoršie – poskladať stan. Nie vždy sa unaveným ľuďom chce vynaložiť ďalšie úsilie a radšej ho nechajú na mieste. A to je problém, stany sú totiž z plastov a tie zaťažujú životné prostredie. Končia totiž v skládkach. Ak návštevníci nechajú stan na festivale, organizátori ich nezvyknú posunúť ďalej na dobré účely, napríklad charitám. Bolo by to finančne náročné, stany by museli byť čisté, nepoškodené a so všetkými časťami. Keďže sa stany nedajú ani recyklovať, väčšina skončí na skládkach alebo v spaľovniach. Približne každý desiaty návštevník britského festivalu nechá svoj stan po skončení akcie na mieste, ukazuje správa britskej Asociácie nezávislých festivalov. Celkový počet odhodených stanov za jednu sezónu v Británii odhadujú až na 250-tisíc. Problém so stanmi sa začína už pri ich výrobe. Na výrobu priemerného stanu s hmotnosťou 3,5 kilogramu pripadá približne 25 kilogramov emisií oxidu uhličitého. A k tomu treba ešte prirátať emisie plynov počas dopravy do obchodov. Bežný stan je z veľkej časti vyrobený z plastových vlákien – najmä polyesterové alebo nylonové vlákna, ktoré sú síce veľmi pevné, no zároveň sa v prírode ťažko rozkladajú. Z rovnakého množstva plastu, z ktorého je vyrobený stan, by sa dalo vyrobiť 8750 slamiek alebo 250 pollitrových pohárov. Okrem plastu stan pozostáva z tyčí z uhlíkových vlákien a kolíkov z hliníku, ocele či iných kovov. Aj keď odhodené stany po skončení festivalu niekto pozbiera, ich prevoz na skládku opäť zaťaží životné prostredie emisiami skleníkových plynov. Problematický je aj spôsob predaja stanov. Obchodné reťazce pred letnou sezónou ponúkajú výhodné festivalové akcie a až 36 percent takto kúpených stanov končí na skládkach, upozorňuje asociácia. Ak je stan označený ako festivalový, môže to viesť k predstave, že ide o jednorázový produkt, ktorý sa môže po použití odhodiť. O stan by ste sa mali starať tak, aby sa nezničil a mohli ste ho znova použiť. Nešetríte tak iba peniaze, ale aj životné prostredie.


Vstup do Schengenu je našou prioritou, vyhlásil chorvátsky premiér

Chorvátsko by sa chcelo stať súčasťou priestoru v roku 2019.

BRUSEL. Chorvátsko sa v roku 2019 chce stať súčasťou schengenskej zóny. "Sme veľmi zainteresovaní na splnení všetkých technických kritérií tak, aby sme sa v roku 2019 mohli pripojiť k Schengenu," vyhlásil vo štvrtok v dejisku summitu Európskej únie v Bruseli chorvátsky premiér Andrej Plenkovič. Podľa jeho slov vstup do Schengenskej zóny predstavuje pre Chorvátsko najvyššiu prioritu. Spomedzi v súčasnosti 28 členských štátov Európskej únie nie sú súčasťou zóny, v ktorej platí až na výnimočné obdobia obnovenia hraničných kontrol voľný pohyb osôb, len Veľká Británia, Írska republika, Cyprus, Bulharsko, Rumunsko a Chorvátsko, pripomenul rakúsky verejnoprávny rozhlas ORF. Predseda Európskej komisie Jean-Claude Juncker v septembri naznačil, že v budúcnosti by súčasťou Schengenu mali byť všetky členské štáty Únie.


Dánski farmári očakávajú pre sucho škody za vyše miliardu eur, aj viac bankrotov

Aj Dánsko zaznamenáva jedno z najhorúcejších letných období.

KODAŇ. Straty dánskych farmárov v dôsledku dlhotrvajúceho sucha budú pravdepodobne vyššie, než sa pôvodne očakávalo. Informovala Dánska rada pre poľnohospodárstvo a potraviny, podľa ktorej tak aj väčšiemu počtu farmárov hrozí bankrot. Podobne ako mnohé európske krajiny aj Dánsko zaznamenáva jedno z najhorúcejších letných období. S tým spojené sucho zredukovalo úrody a zasiahlo do ich príjmov. Spolu s nízkou cenou bravčového mäsa, ktoré patrí ku kľúčovým vývozným artiklom Dánska, tak terajšie sucho povedie pravdepodobne k stratám, ktoré dánsky agrosektor nezaznamenal od vypuknutia finančnej krízy v roku 2008. Podľa inštitútu SEGES, ktorý je súčasťou rady pre poľnohospodárstvo, sa tohtoročné straty odhadujú na takmer 8 miliárd dánskych korún (1,07 miliardy eur). Z toho samotné sucho by malo spôsobiť škody vo výške okolo 6 miliárd DKK. Na začiatku roka, keď sa s takýmto vývojom počasia nepočítalo, odhadoval SEGES na tento rok mierny zisk. Už skôr rada zverejnila odhad, že úroda pšenice, jačmeňa a raže klesne tento rok približne o 40 %. K tomu je potrebné pripočítať škody sektora v dôsledku ruského embarga na potraviny z Európskej únie, ktoré Rusi zaviedli v lete 2014 ako odpoveď na sankcie EÚ v súvislosti s anexiou Krymu a konfliktom na východe Ukrajiny. "Je nepochybné, že sucho zasiahlo veľmi veľký počet farmárov, takže počítame s väčším počtom bankrotov," uviedol pre agentúru Reuters ekonóm SEGES Klaus Kaiser. Odhad nezverejnil, ale je známe, že len v júni bankrot oznámilo 20 subjektov, čo je viac než dvojnásobok oproti júnu predchádzajúceho roka. Od začiatku roka 2018 oznámilo bankrot okolo 100 dánskych farmárov, zatiaľ čo za celý rok 2017 ich bolo 130. Najviac trpia producenti bravčového mäsa. Dôvodom je pokles cien bravčového na najnižšiu úroveň od roku 2007. K tomu im sucho obmedzilo možnosti nákupu krmiva od dánskych výrobcov, takže sú nútení nakupovať drahšie krmivá z tretích krajín.


Pred vojnou v Sýrii utieklo už viac ako päť miliónov ľudí

ŽENEVA. Počet Sýrčanov, ktorí utiekli zo svojej krajiny počas šesť rokov trvajúcej vojny, už prekročil hranicu piatich miliónov. Vo štvrtok to uviedol Úrad vysokého komisára OSN pre utečencov (UNHCR). V súčasnosti je predovšetkým v krajinách daného regiónu registrovaných celkove 5,018 milióna sýrskych utečencov, vyplýva z údajov UNHCR. Pred rokom išlo o 4,8 milióna Sýrčanov. Úrad odhaduje, že ďalších 6,3 milióna ľudí je vnútorne vysídlených v samotnej Sýrii, v ktorej si občianska vojna vyžiadala už okolo 400-tisíc životov. UNHCR oznámil prekročenie symbolickej hranice rok po tom, ako účastnícke krajiny na konferencii v Ženeve prisľúbili presídlenie 500-tisíc Sýrčanov, aby sa zmiernilo zaťaženie štátov susediacich so Sýriou. Dosiaľ však dali k dispozícii len polovicu z týchto miest. Vysoký komisár OSN pre utečencov Filippo Grandi v tejto súvislosti vyzval medzinárodné spoločenstvo, aby zvýšilo úsilie o vytváranie ďalších miest pre dlhodobé presídlenie Sýrčanov i plnenie doteraz daných prísľubov. Zďaleka najviac Sýrčanov dosiaľ prijalo Turecko, kde sa počet sýrskych utečencov od februára zvýšil o 47-tisíc na celkovo 2,97 milióna, uviedol hovorca UNHCR. Státisíce ďalších utiekli do Libanonu a Jordánska.


V Čunove spadol robotník do vodnej komory hlbokej 20 metrov

Hasiči sa snažia k robotníkovi dostať a poskytnúť mu prvú pomoc.

BRATISLAVA. V bratislavskej mestskej časti Čunovo spadol v stredu robotník do približne 20 metrov hlbokej vodnej komory. Informovalo Krajské riaditeľstvo Hasičského a záchranného zboru (HaZZ) v Bratislave. "Hasiči sa momentálne snažia k robotníkovi dostať a poskytnúť mu prvú pomoc v spolupráci s posádkou Záchrannej zdravotnej služby," uviedli hasiči s tým, že na operačné stredisko bol incident ohlásený krátko pred 17.30 h. Pri nehode zasahuje 13 hasičov s troma kusmi techniky.


Šéf regulačného úradu Holjenčík by mal odstúpiť z funkcie

Šéf Úradu pre reguláciu sieťových odvetví by mal podľa viacerých zdrojov z koalície odstúpiť v priebehu najbližších hodín, tvrdí TASR.

BRATISLAVA. Šéf Úradu pre reguláciu sieťových odvetví Jozef Holjenčík by mal zrejme odstúpiť z funkcie. TASR to potvrdili viaceré zdroje z koalície, podľa ktorých koaličné strany tento Holjenčíkov krok očakávajú ešte dnes. Holjenčík by mal vo štvrtok ráno predstúpiť pred poslancov a vysvetliť im rozhodnutie o návrhu ceny za prístup do distribučnej siete a distribúciu plynu na tento rok. Cenové rozhodnutia úradu pre reguláciu umožnili výrazné zvýšenie poplatkov za energie na Slovensku. Za to čelí Holjenčík už niekoľko dní kritike. Na jeho odchod vyzvali viaceré opozičné strany, takúto možnosť pripustil aj podpredseda koaličného Smeru Peter Pellegrini. Na vzdanie sa funkcie vyzvala Holjenčíka aj koaličná SNS na čele so šéfom Andrejom Dankom. Koaliční predstavitelia očakávajú, že vo štvrtok už Holjenčík do parlamentu nepríde.


Sýria oficiálne požiadala OSN, aby vyšetrila chemický útok

Asad považuje všetky predošlé správy za lži.

DAMASK. Sýrsky prezident Bašár Asad vo štvrtok vyhlásil, že sýrska vláda sa oficiálna skontaktovala s OSN a požiadala túto medzinárodnú organizáciu, aby poslala odborníkov na vyšetrenie podozrivého chemického útoku zo 4. apríla na mesto Chán Šajchún v juhosýrskej provincii Idlib. Asad vo štvrtok v rozhovore pre ruskú štátnu tlačovú agentúru RIA Novosti uviedol, že OSN ešte nikoho neposlala. A obvinil západné krajiny a predovšetkým Spojené štáty z toho, že neumožnili odborníkom vycestovať do Sýrie. Asad v interview tvrdil, že ak experti prídu, zistia, že správy o udalosti v Idlibe "boli všetko lži". Ruská armáda zároveň spochybnila závery Organizácie pre zákaz chemických zbraní (OPCW) o tom, že obete podozrivého chemického útoku v Sýrii zo 4. apríla boli vystavené sarínu alebo podobnej toxickej látke. Informovala o tom vo štvrtok tlačová agentúra AP. Hovorca ruského ministerstva obrany generálmajor Igor Konašenkov v štvrtkovom vyhlásení spochybnil spôsob, akým boli vzorky získané, a to, ako mohla byť analýza urobená tak rýchlo. Povedal, že by chcel mať odpovede na tieto otázky čo najskôr. Konašenkov dodal, že iba objektívne vyšetrovanie priamo na mieste môže odhaliť pravdu o tom, čo sa v Chán Šajchúne stalo a kto je za to zodpovedný. USA a mnoho ďalších krajín obviňuje zo zodpovednosti sýrsku vládu prezidenta Asada. Generálny riaditeľ OPCW Ahmet Üzümcü v stredu vyhlásil, že výsledky "zo štyroch laboratórií OPCW ukazujú, že ľudia boli vystavení sarínu alebo látke podobnej sarínu".


Golfová loptička aj snehuliak. Pozrite si najkrajšie zábery zo sondy Cassini

V poslednej časti misie sonda prinesie detailné zábery prstencov Saturnu.

Jej misiu predĺžili už dvakrát. Šiestu planétu našej slnečnej sústavy Saturn a jeho mesiace skúma už viac ako desať rokov. Teraz sonda Cassini začala svoje veľké finále – prvýkrát sa zblízka pozrie na prstence Saturnu. Veľké finále je podľa NASA skoro ako úplne nová misia. Sonda v rámci nej prinesie cenné informácie o atmosfére Saturnu, ale aj o jeho prstencoch. Okrem toho spraví aj unikátne zábery planéty, mesiacov aj prstencov. Prvé zábery z novej misie si môžete pozrieť v galérii.


Bieloruská polícia zadržala po demonštrácii siedmich aktivistov

Demonštranti požadovali úplné zrušenie zákona o pokutovaní nezamestnaných ľudí.

MINSK. Bieloruská polícia zadržala v piatok siedmich opozičných aktivistov po protestnom zhromaždení v meste Maladzečna, ktoré sa týkalo zákona umožňujúceho pokutovanie nezamestnaných ľudí. Informovala o tom bieloruská ľudskoprávna organizácia Viasna. Nepovolená demonštrácia v uvedenom meste s približne 100-tisíc obyvateľmi, ktoré sa nachádza 70 kilometrov severozápadne od bieloruskej metropoly Minsk, prilákala podľa nej viac ako 1000 účastníkov. Uskutočnila sa deň po tom, ako prezident Alexander Lukašenko pozastavil platnosť ustanovenia, na základe ktorého museli občania zaplatiť pokutu dosahujúcu v prepočte 235 eur, ak boli nezamestnaní viac ako šesť mesiacov a nezaregistrovali sa na úrade práce. Demonštranti v Maladzečnej požadovali úplné zrušenie tohto zákona, ktorý začal platiť už pred dvoma rokmi, a vyzývali tiež na ukončenie Lukašenkovho 23-ročného vládnutia. Pokutovanie nezamestnaných vyvolalo vo februári v Bielorusku nezvyčajnú vlnu protestov. Tamojšia polícia proti účastníkom doteraz nezasahovala, hoci v minulosti nepovolené zhromaždenia rozháňala. Prezident Lukašenko vo štvrtok vyhlásil, že obyvatelia Bieloruska budú mať možnosť vyjadriť svoje názory na určených miestach, avšak tamojšie úrady nepripustia, aby došlo k destabilizácii situácie, ako sa to stalo pred troma rokmi na Ukrajine.


Akciové trhy v Ázii rástli, podporili ich signály zotavovania čínskej ekonomiky

Hlavný tokijský index Nikkei 225 posilnil o 1,6 % na 21 539,75 bodu.

BRATISLAVA. Akciové trhy v Ázii v pondelok rástli. Investorov povzbudili správy z čínskej ekonomiky, ktoré signalizovali, že stimulačné opatrenia vlády prinášajú výsledky. Index nákupných manažérov (PMI) v spracovateľskom odvetví podľa údajov, ktoré zverejnil v nedeľu čínsky štatistický úrad, v marci posilnil na 50,5 bodu z februárovej úrovne 49,2 bodu. Prekročil tým hranicu 50 bodov, ktorá oddeľuje pokles aktivity od rastu. Čiastkové ukazovatele pre export, zamestnanosť a nové objednávky sa zlepšili a vzrástol aj optimizmus firiem pri pohľade do budúcnosti. Hlavný tokijský index Nikkei 225 posilnil o 1,6 % na 21 539,75 bodu, zložený šanghajský index o 2,3 % na 3 161,49 bodu a hongkonský index Hang Seng o 1,7 % na 29 530,19 bodu.


Desiatky amerických podnikových asociácií žiadajú Trumpa, aby zastavil plány na clá

Upozorňujú, že zavedenie taríf spustí reťazovú reakciu s negatívnymi dôsledkami pre americkú ekonomiku.

WASHINGTON. Americké firmy žiadajú administratívu prezidenta Donalda Trumpa, aby zastavila plány na zavedenie ciel na dovoz ocele a hliníka. Uvádza sa to v liste 45 obchodných asociácií, zastupujúcich širokú škálu podnikov, ktoré sa významnou mierou podieľajú na výkone americkej ekonomiky. Žiadajú Trumpa, aby namiesto vysokých ciel vyvinul tlak na Peking a prinútil ho ukončiť obmedzenia pre podnikanie zahraničných firiem v ázijskej krajine. Asociácie v liste upozorňujú, že zavedenie taríf "spustí reťazovú reakciu s negatívnymi dôsledkami pre americkú ekonomiku". Odvetné opatrenia budú brzdiť vývoz z USA, a to ako poľnohospodárskych produktov, tak i ďalšieho tovaru a služieb. A clá tiež zvýšia náklady amerických podnikov aj spotrebiteľov. Biely dom pripravuje balík opatrení, vrátane ciel, ktoré ovplyvnia import z Číny v hodnote minimálne na 30 miliárd USD (24,39 miliardy eur). Cieľom je vyvinúť tlak na Peking, aby prestal požadovať od amerických firiem, ktoré podnikajú v ázijskej krajine, transfer technológií na partnerské čínske firmy, tvrdia noviny Wall Street Journal. Rozhodnutie môže padnúť už tento alebo nasledujúci týždeň. Asociácie dúfajú, že prinajmenšom spomalia celý proces. Chcú, aby firmy, ktorých sa clá dotknú, mohli preskúmať navrhované poplatky a urobiť pripomienky skôr, ako vstúpia do platnosti. "Požadujeme, aby administratíva poskytla expertom z priemyslu príležitosť vyjadriť sa k týmto otázkam, vrátane ekonomických vplyvov akýchkoľvek možných opatrení," uvádza sa v liste s dnešným dátumom.


Dobrovoľní vojaci začali s výcvikom, majú atraktívnejšie podmienky

BRATISLAVA. Na výcvik dobrovoľnej vojenskej prípravy tento týždeň nastúpilo 94 záujemcov, 73 mužov a 21 žien. Na slávnostnom nástupe v Základni výcviku a mobilizačného doplňovania v Martine ich v piatok privítal minister obrany Peter Gajdoš spolu so zástupcom náčelníka Generálneho štábu Ozbrojených síl SR Pavlom Mackom. Ako informovala hovorkyňa ministerstva obrany Danka Capáková, nových 94 účastníkov dobrovoľnej prípravy čaká 11-týždňový výcvik, za ktorý dostanú viac ako 1 100 eur. Tento príspevok sa v porovnaní s pilotným projektom navýšil takmer o trojnásobok. Atraktívnejšie podmienky prilákali v rámci druhého ročníka projektu takmer 250 záujemcov, náročné podmienky počas prijímacieho konania nakoniec splnilo 108 z nich, dodala. Vojaci dobrovoľnej vojenskej prípravy získajú základy výcviku v ženijnej, spojovacej, taktickej, topografickej a zdravotnej príprave i v streľbách. Ich výcvik bude ukončený 18. októbra slávnostným vyradením úspešných absolventov. Po jeho ukončení budú úspešní absolventi dobrovoľnej vojenskej prípravy zaradení do záloh ozbrojených síl s možnosťou stať sa vojakmi aktívnych záloh, alebo v prípade záujmu vstúpiť do Ozbrojených síl SR ako profesionálni vojaci, pričom už nebudú musieť absolvovať základný vojenský výcvik. Minister Gajdoš zdôraznil, že projekt dobrovoľnej vojenskej prípravy je jednou z priorít rezortu obrany ako aj Slovenskej národnej strany, ktorej je nominantom. No zároveň priznal, že aj vzhľadom na výrazné motivačné faktory a zlepšenie podmienok očakával väčší počet záujemcov. „Som rád, že tu dnes stojí viac ako dvojnásobok záujemcov, ako pred rokom, v rámci pilotného projektu, ale myslím, že sa musíme vážne zamyslieť nad tým, ako u mladých ľudí vzbudiť záujem o obranu krajiny. Pretože motivačné faktory boli tentokrát naozaj silné,“ zdôraznil. V minulosti zároveň podčiarkol, že tento výcvik je jediný legálny nástroj, ako mladí ľudia môžu získať základné vojenské zručnosti a vedomosti, mimo vstupu do profesionálnych zborov. Žiadne polovojenské, poloextrémistické skupiny s pochybnými zámermi, ale jednoznačne dobrovoľná vojenská príprava, upozornil Gajdoš. Zástupca náčelníka Generálneho štábu Ozbrojených síl SR generálporučík Macko verí, že to, čo sa dobrovoľní vojaci naučia počas výcviku, využijú určite aj v bežnom živote. „Napríklad ak sa stane nejaká nehoda, budú pripravení pomôcť,“ verí Macko. Do pilotného projektu dobrovoľnej vojenskej prípravy sa minulý rok pôvodne prihlásilo 129 záujemcov. Časť z nich však neprešla zdravotnou prehliadkou, psychotestmi alebo bola vyradená z administratívnych dôvodov. Výcvik od júla do septembra v minulom roku nakoniec absolvovalo 31 záujemcov (22 mužov a deväť žien), ktorí po skončení výcviku boli povýšení do hodnosti vojakov 2. stupňa a zaradení do záloh. Ministerstvo obrany si v súvislosti s projektom dobrovoľnej vojenskej služby dalo urobiť prieskum, ktorý na prelome októbra a novembra minulého roka na reprezentatívnej vzorke 1 247 respondentov robila agentúra Focus. Obyvatelia Slovenska považujú dobrovoľnú vojenskú prípravu za významnú formu prípravy obyvateľstva na obranu vlasti. Až 72,4 percenta opýtaných považuje za dôležité, aby táto forma dobrovoľného vojenského výcviku občanov pokračovala aj v budúcnosti. V súvislosti so zvyšovaním obranyschopnosti štátu viac ako polovica respondentov výskumu (56,3 percenta) pokladá za dôležité, aby dobrovoľnú vojenskú prípravu absolvoval každý zdravý mladý človek. Výskum mapoval aj možný záujem o zapojenie sa do projektu. Z mladej generácie vo veku od 18 do 35 rokov by sa do dobrovoľnej vojenskej prípravy zapojila menej ako pätina opýtaných (18,3 percenta), nezáujem prejavilo 76,8 percenta respondentov a nerozhodnutých bolo päť percent opýtaných.


Demonštranti žltých viest opäť vyšli do ulíc

Po celom Fracnúzsku sa v sobotu do protestov zapojilo asi 6300 ľudí.

PARÍŽ. Vo Francúzsku sa dnes konali ďalšie protesty žltých viest. Polícia zasahovala v meste Rouen, kde použila proti protestujúcim slzotvorný plyn. Ministerstvo vnútra uviedlo, že napoludnie sa v Paríži zišlo približne 3100 ľudí, pričom minulý týždeň ich bolo v rovnakom čase zhruba 1800. V celej krajine sa do protestov zapojilo asi 6300 ľudí.Počet demonštrantov sa od začiatku protestov v polovici novembra stále zmenšuje. "Budeme pokračovať, až pokým vyhráme. Stále máme skorumpovaný systém, v ktorom elity vládnu proti ľuďom," povedal zástupca protestujúcich.Protesty hnutia žltých viest v sobotu pokračovali už 21. víkend.


Na Ukrajine odsúdili muža, podieľal sa na plánovaní vraždy novinára Babčenka

Borysa Hermana odsúdili na štyri a pol roka väzenia.

KYJEV. Muža, ktorý sa podieľal na plánovaní vraždy ruského opozičného novinára Arkadija Babčenka, odsúdili na štyri a pol roka väzenia. Informuje o tom ukrajinská štátna bezpečnostná služba. Borys Herman, ktorý bol údajne prostredníkom medzi kontaktami v Rusku a najatým vrahom v Kyjeve, priznal vinu a súhlasil, že bude spolupracovať s vyšetrovateľmi.Ukrajinská tajná služba SBU nafingovala novinárovu smrť, čo podľa nich pomohlo pri odhalení ruského sprisahania voči nemu. Herman, ktorý pracoval pre ukrajinsko-nemeckú zbrojársku spoločnosť, údajne zaplatil za "vraždu" v Kyjeve, akonáhle o nej informovali médiá. Súčasťou zinscenovanej operácie bol aj najatý zabijak. Moskva akciu označila za provokáciu.Štyridsaťjedenročný Babčenko je ostrým kritikom Kremľa, pričom odsudzuje anexiu Krymu, podporu separatistov na východe Ukrajiny i ruské aktivity v Sýrii. Minulý rok zo strachu o svoj život ušiel z Ruska a usadil sa na Ukrajine.


Päť krokov k životu vo väčšej pohode

Máte pocit, že žijete prirýchlo? Musíte jednoducho cielene spomaliť, inak hektickosť neoblafnete.

Čas tak rýchlo beží. Ešte len vstanete a zrazu je večer, ešte si len hľadáte letnú dovolenku a o chvíľu sú tu Vianoce. Aj vám sa občas hlavou premieľajú podobné úvahy? Niektorí bojujú s vyčerpanosťou, iní sa dopracujú až k vyhoreniu. A načo? Aby ďalší čas zabili často bolestivou regeneráciou. Pritom stačí tak málo. Vážiť si čas a dopriať si pravidelný odpočinok v akejkoľvek forme, ktorá vás robí šťastnými. Najmä u žien je snaha všetko stihnúť a zvládnuť takmer chronická. Ešte stále prevláda v spoločnosti názor, že ženy sú schopné lepšie zvládať a robiť viac vecí naraz, ovládajú umenie multitaskingu. Nemusí to však byť vždy celkom pravda. Pretože sa tým skôr len uženú k absolútnej vyčerpanosti. Niekedy takmer kolabujú, no zároveň si odmietajú priznať, že svoje diáre zaplnili často zbytočnosťami. Energia, s ktorou veci vykonávate v dvadsaťpäťke, sa vám minie, a o pár rokov neskôr psychika nezvláda držať krok s nastavenými cieľmi. Zvoľnenie je preto investíciou do budúcna každej ženy a jej zdravia. A často platí, že keď sa prestaneme naháňať, urobíme toho viac a kvalitnejšie. Aké sú teda základné princípy pomalšieho a pohodovejšieho života? Začiatkom nového dňa je prirodzene ráno. A tak ako deň začnete, bude vyzerať aj jeho zvyšok. Budík si nastavte o desať minút skôr, ako je vaším zvykom, a nechajte si čas na prebudenie. Ponaťahujte sa v posteli, usteľte si ju, dajte si pohár vody, prípadne si poseďte na gauči a prečítajte si jednu pasáž z knihy alebo novín. Vyhnite sa však elektronickým zariadeniam. Vyjdite na balkón alebo terasu a nachvíľu sa zapozerajte alebo si zacvičte. Vytvorte si rannú rutinu, ktorá vás naštartuje. Tieto ranné „vzorce“ si počas týždňa obmieňajte, aby ste si otestovali, čo vám skutočne spríjemní štart do nového dňa. Sme to my, kto sa ponáhľa, nie svet okolo nás. Rovnako je to s jedlom. Nesprávna konzumácia a výber stravy spôsobujú rôzne zdravotné problémy a môžu nám skomplikovať celý deň. Pri nesprávnom jedálnom lístku nám to horšie myslí, chce sa nám spať alebo sa nedokážeme koncentrovať či trpíme hladom. Nejedzte v aute alebo za pochodu na ulici, jedlo prežúvajte, vychutnávajte si ho. Sadnite si k obedu s priateľmi, kolegami či rodinou, rozprávajte sa a venujte pozornosť každému skonzumovanému kúsku. Stáva sa vám niekedy, že zrazu nemusíte robiť nič a znervózniete? A nemyslíte si, že je to tak trochu postavené na hlavu? Taliani s ich filozofiou „Dolce far niente“, teda sladký ničnerobením, veľmi dobre vedia, aké naplňujúce je nachvíľu sa zastaviť a len si tak užívať pokoj, ticho a prítomnosť momentu. Uvedomte si, že opakom zaneprázdnenosti nie je lenivosť. Opakom je byť pozorný, vďačný za každý moment, ale aj stabilita a šťastie. Nebyť závislým od povinností, ktoré ste si sami nastavili, znamená byť schopný vládnuť svojmu času a dopriať ho tým, ktorí to ocenia najviac. Keď sa Warrena Buffeta spýtali, aký je rozdiel medzi úspešnými a veľmi úspešnými ľuďmi, povedal, že tí veľmi úspešní hovoria „nie“ takmer na všetko. To, že niekoho odmietnete, neznamená, že niečo strácate. Práve naopak. Ľudia, ktorí majú úspech, si cenia svoj čas a nestrácajú ho zbytočnosťami. Robia len to, na čom im záleží. Zvyšok delegujú na iných alebo to jednoducho odmietnu. Niekto za vami prišiel s ďalšou ponukou práce a vy cítite, že už to prekračuje hranice vašich schopností? Povedzte mu nie. Viac práce síce môže znamenať viac peňazí, no zároveň aj viac starostí a vyčerpanosti, ktorá môže prerásť až do zdravotných problémov. Ide o základnú esenciu celkovej pohody. Dýchanie zapríčiňuje metabolické reakcie, ktoré majú na náš duševný stav pozitívny vplyv. Zároveň zlepšuje trávenie a pozorné cielené dýchanie nás núti nachvíľu zastaviť a sledovať svoje telo. Ak je vo vašom okolí niečo, čo negatívne ovplyvňuje dýchanie, zbavte sa toho. Fajčenie či stres sú najčastejšími faktormi nesprávneho dýchania. Existuje množstvo dýchacích techník a mnoho z nich nájdete napríklad na Youtube. Ak neviete zaspať, skúste si techniku 4 – 7 - 8, no vydržte pri nej aspoň týždeň. Kým si ju osvojíte, môže to trvať. Ide o techniku dýchania, ktorá funguje nasledovne. V úvode vydýchnite vzduch ústami. Nadýchnite sa nosom a počas toho počítajte do štyri. Následne zadržte dych na sedem sekúnd a vydychujte ústami po dobu ôsmich sekúnd. Celý postup zopakujte trikrát. Po čase sa z toho stane rituál, ktorý upokojuje myseľ pred spánkom. Dýchanie je užitočná vec aj počas dňa. Keď vás niečo prekvapí alebo sa vám čosi nepodarí, nadýchnite sa a začnite znova. Hlboký nádych slúži ako pauza, ktorú počas dňa potrebuje každý z nás.


Janckulík odchádza z klubu Mosta-Híd i vládnej koalície

Janckulík považuje za neprijateľné, aby ľudia na najvyšších miestach mali prepojenia na pochybné osoby.

BRATISLAVA. Poslanec Národnej rady Igor Janckulík odchádza z klubu Mosta-Híd a vládnej koalície. Považuje za neprípustné, aby ľudia na najvyšších a citlivých politických miestach mali prepojenia na mimoriadne pochybné osoby, ktoré sú dôvodne podozrivé z napojení na mafiu a vo svojej krajine dokonca trestne stíhané. V parlamente bude pôsobiť ako nezaradený poslanec. Informoval o tom vo svojom stanovisku. "Oznamujem moje rozhodnutie ďalej nepodporovať vládnu koalíciu. Toto rozhodnutie súvisí s mojím včerajším vyjadrením, že považujem za neprípustné, aby ľudia na najvyšších a citlivých politických miestach mali prepojenia na mimoriadne pochybné osoby, ktoré sú dôvodne podozrivé z napojení na mafiu a vo svojej krajine dokonca trestne stíhané," uviedol Janckulík. V parlamente sa ako nezaradený poslanec mieni ďalej snažiť pomáhať bežným ľuďom, ako sa usiloval podľa vlastných slov aj doteraz. S predsedom Mosta-Híd Bélom Bugárom sa rozišli korektne. Svoj krok s ním Janckulík prebral. Predseda poslaneckého klubu Mosta-Híd Gábor Gál zatiaľ nevie o odchode Igora Janckulíka z klubu a vládnej koalície. Tvrdí, že takúto informáciu zatiaľ nedostal. Igor Janckulík svojím odchodom potvrdil názor, ktorý už avizoval, reagovala strana Most-Híd na jeho oznámenie o konci v klube a vládnej koalícii. "Pán Janckulík svojím dnešným krokom potvrdil svoj názor, ktorý avizoval na včerajšom rokovaní rozšíreného predsedníctva strany," uviedla pre TASR hovorkyňa Mosta-Híd Klára Debnár. Poslanec za Smer Dušan Jarjabek rešpektuje rozhodnutie Igora Janckulíka opustiť poslanecký klub Mosta-Híd a vládnu koalíciu. "Každý je strojcom svojho šťastia, aj pán poslanec," povedal pre TASR. Uvedomuje si tlak, ktorý je na poslancov vyvíjaný, no odporúča nepodliehať emóciám. "Mali by sme byť v tejto situácii zdržanliví a počkať si na výsledky vyšetrovania," vyhlásil. Dodal však, že je na každom poslancovi, ako sa rozhodne a on bude toto rozhodnutie rešpektovať. Janckulík svoj odchod naznačoval už pred štvrtkovým rokovaním rozšíreného predsedníctva strany. Po ňom Bugár informoval, že minister vnútra Robert Kaliňák (Smer) by mal odstúpiť. Uviedol, že v strane naďalej prevláda takýto názor, ale na upokojení situácie v prvom rade musí konať Smer. Podľa toho, ako sa Smer rozhodne, Most-Híd zaujme stanovisko. Koľko budú bugárovci čakať, nie je jasné. Bugár si však nemyslí, že by bolo potrebné obetovať vládu ako celok. Janckulík nemusí byť jediný, kto zo strany a koalície odíde, ak Kaliňák neodstúpi. Janckulík sa dostal do parlamentu so stranou Sieť. Tá sa rozpadla, Janckulík prešiel do klubu Mosta-Híd aj s ďalšími odídencami zo Siete. Aj vďaka nim mal dosiaľ Most-Híd 15 poslancov. Janckulík sa po prestupe k bugárovcom stal splnomocnencom pre rýchlostné cesty. Či v tejto funkcii zostane aj po odchode z Mosta-Híd a koalície závisí podľa neho od vlády. Tá ho do nej menovala.


Odchod ČSSD z Babišovej vlády je na stole, Hamáček zvolá predsedníctvo

Ak ČSSD odíde, Babiš je pripravený rokovať o rozpustení snemovne.

PRAHA. Český premiér Andrej Babiš (ANO) a predseda ČSSD Jan Hamáček po štvrtkovom rokovaní u prezidenta Miloša Zemana uviedli, že schôdzka žiadny výsledok nepriniesla. Babiš chcel Zemana presvedčiť, aby z funkcie odvolal ministra kultúry Antonína Staňka, ktorý podal demisiu ešte 20. mája, pripomína spravodajský server iDNES.cz. Hamáček zvolá v polovici júla mimoriadne rokovanie predsedníctva strany, pretože prezident nepovedal, že Staňka odvolá. Predseda ČSSD uviedol, že má "jasno" v tom, ako ďalej postupovať, svoj názor však povie najprv vedeniu strany. "Nie som optimista," konštatoval po stretnutí so Zemanom a Babišom v Lánoch. Český premiér je pripravený rokovať aj o rozpustení Poslaneckej snemovne, ak sociálna demokracia odíde z vlády. Zopakoval, že neuvažuje o kompetenčnej žalobe na prezidenta za to, že ten nevyhovel žiadosti premiéra, aby odvolal Staňka. "Stále verím, že budeme pokračovať v súčasnej zostave," povedal Babiš. "Chceme nájsť riešenie a chceme, aby sociálna demokracia presadila svojho kandidáta," dodal predseda vlády ČR. Hamáček je skeptický, čo sa týka rokovania, ktoré na 12. júla zvolal do Lánov prezident Zeman a ktorého by sa mali zúčastniť šéf ČSSD a minister kultúry. Hamáček nechápe, k čomu takéto rokovanie bude dobré. Zeman sa podľa neho pohybuje mimo rámca Ústavy Českej republiky. "S informáciami, ktoré mám od pána prezidenta, pôjdem na predsedníctvo a hlasovaním rozhodneme," uviedol Hamáček, ktorý návrh na zmenu na poste ministra kultúry inicioval. Zeman však Staňkovu demisiu doteraz neprijal s tým, že mu ústava neurčuje, dokedy ju má prijať. Nechal sa tiež počuť, že veľmi silno pochybuje o tom, že sa nový kandidát a podpredseda sociálnych demokratov Michal Šmarda niekedy stane ministrom. Šmarda v rozhovore pre denník Právo uviedol, že ak to situácii pomôže, tak sa kandidatúry vzdá. Pôvodne bola schôdzka v Lánoch naplánovaná na utorok, avšak museli ju odložiť pre predĺženie summitu Európskej únie v Bruseli, na ktorom sa Babiš zúčastnil. ČSSD chcela mať pôvodne už do 30. júna jasno v tom, či súčasný minister kultúry Staněk skončí alebo či strana odíde z vlády.


Súd v USA odmietol žalobu proti Nemecku za genocídu v Afrike

Genocída v Namíbii sa odohrala v rokoch 1904 - 1908.

NEW YORK. Súd v New Yorku odmietol žalobu proti Nemecku, ktorú podali príslušníci juhoafrických národnostných skupín Herero a Nama, pripisujúci bývalej koloniálnej veľmoci genocídu na území dnešnej Namíbie. Sudkyňa rozhodnutie odôvodnila imunitou Nemecka voči žalobám tohto druhu, informovala vo štvrtok tlačová agentúra DPA. Súd v newyorskej štvrti Manhattan rozhodol ešte v stredu, pričom si zástupca žalujúcej strany vyhradil právo na ďalšie kroky. Najvyšší predstaviteľ skupiny Herero, Vekuii Rukoro, vo štvrtok avizoval podanie odvolania. Sudkyňa sa podľa neho pri skúmaní príslušnosti dopustila "zásadných pochybení", ktoré budú v prípade ďalšieho konania napravené. Podľa Hererov a Namov sa má Nemecko zodpovedať z usmrtenia vyše 100-tisíc ľudí počas genocídy začiatkom 20. storočia, keď bolo koloniálnym správcom dnešnej Namíbie. V žalobe sa navyše uvádza, že Berlín vylúčil zástupcov týchto etník zo svojich rokovaní s namíbijskou vládou a nevyplatilo odškodné rodinám obetí vyvražďovania. Nemecko v roku 2016 uznalo genocídu v Namíbii a začalo s tamojšou vládou prerokúvať spôsob, ako by sa mohlo oficiálne ospravedlniť. Genocída v Namíbii sa odohrala v rokoch 1904 - 1908, keď sa tamojší Hererovia a Namovia búrili proti koloniálnej nadvláde. V snahe ušetriť muníciu nemeckí vojaci odviedli desiatky tisíc mužov, žien a detí do púšte, aby tam zomreli, zatiaľ čo iných nechali zomrieť v koncentračných táboroch. Hererovia a Namovia obviňujú Nemcov aj z toho, že ich obrali o viac ako štvrtinu ich pôdy i dobytok a nútili ich pracovať v otrockých podmienkach. V súčasnosti žije v Namíbii približne 300-tisíc príslušníkov týchto národnostných skupín.


Jekaterinburg našiel v deviatom zápase sezóny prvého premožiteľa

MOSKVA. Hokejisti Avtomobilistu Jekaterinburg podľahli doma Spartaku Moskva 2:4 v sobotňajšom zápase KHL. V deviatom stretnutí sezóny utrpeli prvú prehru. Kazaň zvíťazila na ľade Magnitogorska 2:1 a zabodovala naplno v šiestom stretnutí za sebou. Dinamo Minsk zdolalo Jokerit Helsinki hladko 5:0 a po nevydarenom úvode sezóny zvíťazilo v treťom stretnutí za sebou. Góly: 15. Platt, 27. Holland - 20. Fiodorov, 21. Juňkov, 21. Rylov, 35. Gončarov Góly: 42. Omark, 45. Majorov Góly: 4. Loktionov - 22. Wikstrand, 44. Cormier Góly: 12. Alexejev, 57. Kodola - 18. a 40. Schroeder, 2. Bočarov, 16. Howden Góly: 4. Šmeľov - 22. Butuzov, 62. Glazačev Góly: 32. a 55. Pulkkinen, 27. Gotovec, 39. Kosticyn, 42. Feoktistov Góly: 40. a 57. Petersson, 40. Ľamin, 59. Jaškin - 59. Berziňš


KOMENTÁR MÁRIUSA KOPCSAYASpor medzi Kiskom a Ficom? Už je najvyšší čas

Epizódu s dalajlámom verejnosť nemá  prečo vnímať tak dramaticky, ako ju Fico podáva, no Kiskove slová o korupcii či nevyšetrených podozreniach sú pre väčšinu adresátov zrozumiteľné.

Ďalšou petardou v čínskom ohňostroji pomsty bolo zrušené dvojstranné rokovanie Fica s jeho čínskym partnerom, ktoré sa malo uskutočniť na schôdzke európskych premiérov v Rige. „Mrzí ma, že namiesto toho, aby sme dávali energiu do ďalších projektov, musíme naprávať škody, ktoré boli napáchané,“ povedal premiér naznačujúc, že vinníkom je prezident a jeho neodolateľná túžba stretnúť sa s dalajlámom. Otázkou je, ako by sa zmienená škoda dala presne vyčísliť. Slovensko má totiž s Čínou zápornú obchodnú bilanciu, prúdi doň množstvo čínskeho spotrebného tovaru často pochybnej kvality – a aby prúdilo aj naďalej, je hlavne záujmom Číny. Naozaj teda môže utrpieť krajina, alebo skôr povedzme nejaké konkrétne podnikateľské aktivity konkrétnych „smerublízkych“ osôb? Z politického hľadiska sa „čínska otázka“ stáva ďalším dejstvom v spore medzi dvoma najvyššími ústavným činiteľmi. Fico sa stavia do pozície rozvážneho politika a vyhýba sa priamej konfrontácii. „Na čo to je dobré, kto to potrebuje? Do žiadneho konfliktu s prezidentom ma nikto nedotlačí,“ vraví štátnicky premiér poukazujúc na príklad Mečiara a Kováča. Lenže táto paralela je pre Fica nešťastná a bolestne pravdivo pomenúva dnešnú realitu: V konflikte Mečiar – Kováč boli jasne rozdelené roly dobra a zla. Mečiar zastával neobhájiteľnú nedemokratickú politiku vulgárne napĺňajúcu mocenské a ekonomické záujmy vládnucej vrstvy. Preto by Fico s týmto príkladom ani nemal operovať, aby neupozorňoval, že reprezentuje štát s podobnou charakteristikou. Navyše by v názorovom strete s Kiskom ťahal za kratší koniec. Epizódu s dalajlámom verejnosť nemá prečo vnímať tak dramaticky, ako ju Fico podáva, no Kiskove slová o korupcii či nevyšetrených podozreniach (napríklad aj v spojitosti s Bašternákom) sú pre väčšinu adresátov zrozumiteľné. Napätie medzi premiérom a prezidentom však odzrkadľuje aj ďalší jav: miznúci konsenzus v zahraničnej politike, o ktorý sa Slovensko mohlo dlhé roky opierať. Keď predseda vlády stavia nad tento konsenzus potrebu krčiť sa pred Čínou a Ruskom, začína byť medzinárodné ukotvenie a smerovanie Slovenska ohrozené. Rozkolísaná zahraničnopolitická orientácia a štát unesený záujmovými skupinami sú natoľko vážnymi témami, že by bolo pre krajinu oveľa horšie, keby sa predmetom konfliktu nestali. Tento text ste mohli čítať vďaka tomu, že platíte za obsah. Vážime si to.


Druhý najväčší hack sa týka erotických webov, ukradli 400 miliónov identít

Na internete súkromie neexistuje. Firmy držia na serveroch aj dáta o zmazaných účtoch a aktivitách.

SAN FRACISCO, BRATISLAVA. Všetci, čo majú používateľský účet na niektorom zo serverov siete FriendFinder Networks, by mali spozornieť. Hackerom sa v októbri podarilo ukradnúť informácie o 412 miliónoch používateľských účtov. Po nedávnom obrovskom úniku dát spoločnosti Yahoo ide o druhú najväčšiu krádež internetových identít v histórii. V uniknutých databázach sa nachádzajú informácie z 20 rokov prevádzky, vrátane účtov, ktoré boli v minulosti zmazané. Hackeri tým získali prístupy k rozsiahlej databáze hesiel a e-mailových adries. Každý, kto rovnakú identitu používa na iných serveroch by mal uskutočniť okamžitú zmenu. Či sa v databázach nachádzali aj informácie o platobných kartách zatiaľ nie je známe. Dáta pochádzajú zo serverov AdultFriendFinder.com, Cams.com, Penthouse.com, Stripshow.com iCams.com a ďalších. Tie boli terčom útoku hackerov už v máji minulého roku. Vtedy sa však hackerom podarilo získať iba časť databázy s informáciami o 3,5 milióne používateľov. Vývojári služieb už chybu zaplátali, dáta sú však v obehu. Podľa BBC už novinári niektoré z nich overili, čím získali istotu, že ide o autentické informácie. Reakcie niektorých používateľov však naznačujú, že sa na bezpečnosť súkromia príliš nespoliehali. Viacerí používali falošné informácie, aby detaily svojho súkromia odhalili. V početnej plejáde Hotmail, Yahoo a Gmail účtov sa však nachádza viac ako 5600 účtov s americkými vládnymi koncovkami .gov a takmer 80 tisíc účtov s armádnou .mil koncovkou. Preto môže byť pre niektorých únik dát rovnako nepríjemný ako v minulosti, keď hackeri narušili systémy služby Ashley Madison.


Ústavný súd Zelenskému odobril konanie predčasných volieb

KYJEV. Ukrajinský Ústavný súd rozhodol vo štvrtok v prospech prezidentovho dekrétu o rozpustení parlamentu a vypísaní predčasných volieb. Rozhodnutie súdu je záväzné a nemožno sa proti nemu odvolať. Informovala o tom agentúra AP s tým, že verdikt otvoril cestu k voľbám, ktoré sa budú konať štyri mesiace pred riadnym termínom. Volodymyr Zelenskyj sa stal víťazom tohtoročných prezidentských volieb a funkcie sa ujal 20. mája. Nový prezident hneď 21. mája podpísal dekrét o rozpustení parlamentu a termín predčasných volieb stanovil na 21. júla. Výnos o rozpustení parlamentu a predčasných voľbách označila časť poslancov parlamentu za protiústavný a napadla ho na Ústavnom súde. V rozpustenom parlamente dominovali stúpenci predchádzajúceho prezidenta Petra Porošenka, ktorého komik Zelenskyj vo voľbách porazil. Podľa nedávneho prieskumu verejnej mienky z dielne ukrajinskej sociologickej spoločnosti SOCIS by Zelenského politická strana mohla získať väčšinu hlasov v parlamentných voľbách.


Pápež a tisíce pútnikov prešli v Koloseu procesiu krížovej cesty

František pripomenul utrpenie migrantov, ktorí nachádzajú zavreté dvere pre politickú vypočítavosť.

RÍM. Pápež František a tisíce veriacich počas veľkopiatkovej Krížovej cesty v rímskom Koloseu spoločne rozjímali nad neutešenou situáciou žien nútených k prostitúcii, marginalizáciou prisťahovalcov a utrpením ďalších ľudí. Informovala o tom agentúra AP. Krížovú cestu, pripomínajúcu utrpenie a smrť Ježiša Krista, sledovalo približne 20.000 pútnikov. Vypočuli si aj meditácie talianskej mníšky Eugenie Bonettiovej (80). Takmer štvrť storočia pomáhala migrantom a ženám núteným k prostitúcii - a stále, takmer každý večer, vychádza od ulíc Ríma, aby im priniesla nádej. Pápež František hovoril o utrpení migrantov, ktorí nachádzajú zavreté dvere pre "politickú vypočítavosť", ako aj o deťoch zranených v ich "nevinnosti a čistote", čím mal na mysli činy pedofilných duchovných, poznamenala AP. Pápež ešte pred Krížovou cestou slávil vo vatikánskej Bazilike sv. Petra pamiatku Kristovho umučenia. Na Bielu sobotu bude pápež predsedať sláveniu Veľkonočnej vigílie. Na Veľkonočnú nedeľu bude sláviť omšu na Námestí sv. Petra a napoludnie udelí z loggie Vatikánskej baziliky tradičné požehnanie Mestu a svetu (Urbi et orbi). V pondelok prednesie modlitbu Veseľ sa nebies Kráľovná (Regina Coeli), ktorá vo veľkonočnom období nahradzuje modlitbu Anjel Pána.


Schodok amerického rozpočtu sa vyšplhal nad bilión dolárov

Doteraz sa schodok dostal na bilión iba v rokoch 2009 až 2012, kedy sa riešil problém hlbokej recesie.

WASHINGTON. Deficit rozpočtu USA za 11 mesiacov terajšieho amerického fiškálneho roka medziročne stúpol o 169 miliárd USD, čiže o 18,8 percenta na 1,07 bilióna USD. Informovalo o tom americké ministerstvo financií. Rozpočtoví experti však predpovedajú, že za september sa dosiahne prebytok a deficit za celý fiškálny rok 2019 tak klesne pod hranicu jeden bilión USD. Rozpočtový úrad Kongresu (CBO) prognózuje, že schodok za terajší fiškálny rok bude v sume 960 miliárd USD, čiže sa medziročne zvýši z úrovne 779 miliárd USD.V roku 2020 však deficit amerického rozpočtu podľa CBO prekročí hranicu jeden bilión USD a v nasledujúcich desiatich rokoch pod ňu neklesne. Doteraz sa schodok rozpočtu USA dostal na jeden bilión USD iba v rokoch 2009 až 2012, kedy sa zvýšili výdavky, aby sa riešil problém hlbokej recesie a najhoršej finančnej krízy od 30. rokov dvadsiateho storočia. Americké rozpočtové príjmy od začiatku terajšieho fiškálneho roka posilnili o 3,4 percenta, ale výdavky vzrástli o sedem percent.


Šéf OSN varoval pred vážnym nedostatkom čistej vody do roku 2050

Od roku 1947 došlo medzi štátmi sveta k približne 37 konfliktom súvisiacim s vodou.

NEW YORK. Generálny tajomník OSN António Guterres varoval, že do roku 2050 narastie celosvetová potreba pitnej vody o viac než 40 percent a najmenej štvrtina svetovej populácie bude žiť v krajinách s "chronickým alebo opakujúcim sa" nedostatkom čistej vody. Píše o tom agentúra AP. Guterres v utorok Bezpečnostnej rade OSN povedal, že "prístup k vode je už vystavený rastúcemu tlaku vo všetkých regiónoch". Poukázal na to, že tri štvrtiny zo 193 členských štátov OSN majú spoločné rieky alebo jazerá so svojimi susedmi. "Voda, mier a bezpečnosť sú neoddeliteľne spojené," vyhlásil Guterres. "Bez efektívneho riadenia našich vodných zdrojov riskujeme zintenzívnenie sporov medzi spoločenstvami a sektormi a zvýšené napätie medzi krajinami." Svetová organizácia je podľa svojho šéfa pripravená na preventívnu diplomaciu s cieľom zabrániť, aby súperenie o vodu nevyvolávalo konflikty. Bolívijský prezident Evo Morales, ktorého krajina v súčasnosti predsedá Bezpečnostnej rade OSN, upozornil, že od roku 1947 došlo medzi štátmi sveta k približne 37 konfliktom súvisiacim s vodou. "Naša planéta, ľudská rodina a život vo všetkých svojich nespočetných formách na Zemi zápasia s vodnou krízou, ktorá sa v najbližších desaťročiach len zhorší," povedal Morales. "Ak sa súčasný charakter spotreby (vody) nezmenší, do roku 2025 budú dve tretiny svetovej populácie vystavené nedostatku vody ako každodennej realite," dodal prezident. V súčasnosti podľa neho nemá vyše 800 miliónov ľudí prístup k bezpečnej pitnej vode a viac ako 2,5 miliardy ľudí nemá základné hygienické zariadenia. Britský veľvyslanec Matthew Rycroft uviedol, že svet už bol svedkom toho, čo sa môže stať, "keď vody vyschnú". Poukázal na sucho v Somálsku, ktoré spôsobuje akútny nedostatok potravín a v ktorého dôsledku hrozí hladomor. Nedostatok pitnej vody zhoršuje aj krízu vyvolanú extrémistickou skupinou Boko Haram na severovýchode Nigérie. Svet podľa jeho slov pri súčasných trendoch nesplní ciele OSN týkajúce sa "vodnej bezpečnosti", prístupu k pitnej vode a hygiene a lepšieho riadenia spoločných vodných zdrojov do roku 2030. Rycroft dodal, že v južnej Ázii je miliarda ľudí v Afganistane, Bangladéši, Bhutáne, Číne, Indii, Nepále a Pakistane do veľkej miery odkázaná na len tri rieky, no regionálna spolupráca medzi týmito krajinami je len malá. Príklad regionálnej spolupráce poskytol etiópsky veľvyslanec Tekeda Alemu. Členov BR OSN informoval, že šestica krajín, ktoré ležia na toku Nílu, viedla napriek rozporom 13 rokov rokovania a dosiahla dohodu o využívaní vôd tejto rieky. Všetkých šesť štátov ju podpísalo a tri ju ešte musia ratifikovať.


V Guatemale zastrelili bývalého predsedu najvyššieho súdu

Najvyšší súd vo vyhlásení vraždu kategoricky odsúdil.

GUATEMALA. Neidentifikovaní páchatelia v piatok zastrelili bývalého predsedu najvyššieho súdu v Guatemale, informovala v sobotu agentúra AP. Podľa úradov 75-ročného sudcu Josého Arturo Sierru zasiahlo za volantom v hlavnom meste sedem striel. V ten istý deň v nemocnici F.D. Roosevelta krátko po hospitalizácii svojim zraneniam podľahol. Najvyšší súd vo svojom vyhlásení vraždu kategoricky odsúdil. Sierra pôsobil na najvyššom súde v rokoch 2009-2014 a v minulosti bol aj sudcom guatemalského ústavného súdu.


O okupácii Československa nevie nič takmer polovica Rusov

Ruskí politici sa k téme okupácie Československa veľmi často nevyjadrujú.

BRATISLAVA. Takmer polovica Rusov nevie nič o okupácii Československej socialistickej republiky (ČSSR) vojskami Varšavskej zmluvy v auguste 1968 a viac ako tretina Ruskej populácie považuje vyslanie vojsk Sovietskeho zväzu do krajiny za správne. Vyplýva to z prieskumu ruskej agentúry Levada Center, ktorého výsledky získal v predstihu britský denník The Guardian. Zhruba 36 percent Rusov si podľa prieskumu myslí, že Sovietsky zväz určite alebo pravdepodobne "konal správne", keď poslal svoje vojská do Československa. Ďalších 45 percent malo problém odpovedať, či toto konanie bolo správne alebo nie. V roku 2003 sa pritom nerozhodne vyjadrilo len 34 percent Rusov.Výsledky prieskumu odzrkadľujú "propagandu brežnevovskej éry" a "stereotypy sovietskeho obdobia", vyjadril sa pre denník Lev Gudkov z Levada Center, ktoré výsledky oficiálne zverejní v pondelok pri príležitosti 50. výročia okupácie. Podľa Gudkova v Rusku udalosti z augusta 1968 "vynucujú z verejnej pamäti". Tomu nasvedčuje aj fakt, že len desať percent respondentov vo veku od 18 do 35 rokov poznalo Pražskú jar. "Mladí ľudia nevedia a nechcú vedieť, čo sa stalo," skonštatoval Gudkov.Výročiu vpádu vojsk Varšavskej zmluvy v Rusku v značnej miere nebudú venovať pozornosť, keďže politici či televízne stanice sa na túto tému zvyčajne nevyjadrujú. "Vo všeobecnosti úrady nechcú venovať pozornosť výročiu," vyjadril sa Andrej Kolesnikov z moskovského Carnegie centra. "V záujme štátu je skryť ozajstný význam historických udalostí tohto typu. V ich výklade je ruská história históriou štátnikov a vojakov, nie občanov," uviedol pre the Guardian. Udalosti z roku 1968 podľa Kolesnikova poškvrnili konšpiračné teórie. V prieskume 21 percent respondentov vinilo z daných udalostí konšpiráciu zo Západu a 23 percent zase protisovietskych lídrov v ČSSR. Odhadom 18 percent Rusov ich nazvalo "rebéliou proti režimu, ktorý zaviedol Sovietsky zväz". Je to pritom pokles oproti roku 2008, kedy udalosti nazvalo rebéliou 31 percent opýtaných.V prieskume sa Rusov pýtali aj na ôsmich demonštrantov, ktorí proti okupácii protestovali na Červenom námestí v Moskve. Za protest ich neskôr odsúdili na pobyt v pracovných táboroch či v psychiatrických liečebniach. Podľa prieskumu však o nich počula len zhruba štvrtina Rusov.


Blahová: Riaditeľ centra v Galante o všetkom vedel, ututlával to

Podozrivý menil výpoveď

Rozhovor s Blahovou

Polícia zriadila tím

Komentár

Ústredie práce hrubo zanedbalo svoju povinnosť, hovorí poslankyňa Natália Blahová z SaS.

Pracovníci z ústredia práce v pondelok tvrdili, že matka má vedomosť o tom, kde sa Natália momentálne nachádza a ako dôkaz použili výpis volaní, podľa ktorého sa s ňou spojili. Vy hovoríte, že o dcére nič nevie. Volali matke z ústredia alebo nie?  „S matkou som sa telefonicky spojila včera podvečer a pýtala som sa jej, či má vo veci nejakú novú informáciu. Stále nevedela, kde je jej dcéra. Tvrdí, že jej nikto nevolal. Pýtam sa, či novinári poznali číslo matky, aby dôveryhodne zdokumentovali, že išlo naozaj o hovor matke.“ Ústredie práce tiež tvrdí, že k sexuálnemu styku došlo, ale nebolo to s terapeutom. Klame? „Samozrejme klamali. Sám páchateľ uvádza v zápisnici, že pracoval v zariadení ako terapeut na dohodu, má o tom pracovnú zmluvu a dostával za to odmenu. Všetci, ktorí poznajú situáciu, sa zhodujú, že deťom aj ich rodičom bol predstavený ako zamestnanec.“  Mohlo sa stať, že ústredie nevedelo, čo je v zápisnici? „Ak beží trestné oznámenie na zamestnanca, ktorý má v starostlivosti deti zverené štátom, a ústredie o tom nevedelo, tak ho treba zrušiť.“  Sociálne pracovníčky z Piešťan s Natáliou o zneužití vôbec nehovorili. Odôvodnili to tým, že už ju raz v tej veci vypočula polícia a nechceli ju stresovať tramautizujúcimi otázkami. Je takýto prístup bežný a správny? „Je to hrubé zanedbanie povinnosti. Veď ony vystupujú v úlohe kolízneho opatrovníka a v tom čase sú plne zodpovedné za to, čo s dieťaťom stane. A ony sa ho na to nespýtajú? To vážne? Ony majú povinnosť chodiť na pravidelné návštevy dieťaťa a zisťovať jeho stav, či sa dobre resocializuje, či napreduje. Ako to vedeli, keď sa jej neopýtali na traumatický zážitok?“ Rovnako majú povinnosť raz za pol roka informovať súd s obsiahlou správou o tom, ako sa dieťaťu darí. Som zvedavá, čo súdu reportovali.“ V zápisnici sa spomínajú dvaja muži, ktorí sa mali na zneužívaní podieľať, o treťom má vypovedať ďalšia matka. Viete, čo sa stalo s tými dvoma? „V spise, ku ktorému má Daniel Lipšic ako právny zástupca Natáliinej matky prístup, je napísané, že už v priebehu trestného stíhania človek označený Natáliou ako páchateľ, bol už bývalý zamestnanec.“ Matka sa dozvedela o zneužívaní jej dcéry v zime 2014, ale napriek tomu súhlasila, aby jej dcéra zostala v zariadení aj naďalej. Nie je to zvláštne?  „Súviselo to s návštevou riaditeľa, ktorú nepopiera ani on. Matka s otčimom uvádzajú, že na stretnutí ich riaditeľ s manželkou citovo vydierali. Tvrdili, že manželka má onkologické ochorenie, že budú zodpovední za jej život, že im zavrú zariadenie a nech sa nad nimi zľutujú, plakali a prosili ich s tým, že všetko dajú do poriadku a dcére poskytnú pomoc. Matka ju však potom, čo ju našla s rozsiahlou infekčnou chorobou, odtiaľ vzala napriek odporu zamestnancov a rok bola mimo zariadenia. To dieťa v ústave nikomu nechýbalo a mesačne na neho brali tisíc eur.“ Mohlo sa to všetko diať bez toho, aby o tom riaditeľ ústavu vedel? „To vylučujem, lebo už z výpovedí ľudí vieme, že bol do toho zaangažovaný, aby sa to celé ututlalo.“


Matečná odovzdala semená slovenských rastlín do génovej banky

LONGYERBYEN, BRATISLAVA. Podpredsedníčka vlády a ministerka pôdohospodárstva a rozvoja vidieka Gabriela Matečná (SNS) za účasti nórskej ministerky pôdohospodárstva Olaug Vervik Bollestadovej odovzdala vzorky semien pôvodných slovenských rastlín do Svetovej génovej banky na Svalbarde. Podľa hovorcu Ministerstva pôdohospodárstva a rozvoja vidieka (MPRV) Vladimíra Machalíka ide o historický moment pre záchranu genofondu rastlinstva na území Slovenskej republiky. "Povinnosťou politikov je pre budúce generácie Slovákov zachovávať naše národné bohatstvo, a to aj vo forme vzácnych vzoriek semien pôvodných slovenských rastlín," vysvetlila Matečná. Uloženie vzoriek do Svetovej génovej banky na Svalbarde financoval agrorezort, a to vrátane prípravy vzoriek, transportu a skladovania. Od dnešného dňa tak má Slovensko vo Svetovej génovej banke uložených 630 vzoriek našich pôvodných rastlín. Ide napríklad o jačmeň siaty, ovos nahý, pšenicu dvojzrnnú či letnú, pšenicu špaldovú, raž siatu, mak siaty, tritikale, pohánku jedlú, láskavec, proso siate, bôb záhradný, cícer baraní, hrach siaty, šošovicu jedlú a ďalšie. Ide pritom o pôvodné druhy, ktoré boli testované na čistotu genetického materiálu pred vplyvmi iných odrôd a ich kríženiu, a špeciálne pripravované. Životaschopnosť takto uložených semien je 50 až 100 rokov. Projekt realizovala Génová banka, ktorú prevádzkuje Výskumný ústav rastlinnej výroby (VÚRV) Národného poľnohospodárskeho a potravinárskeho centra (NPPC) a bola vybudovaná na uchovanie a udržanie rozmanitosti rastlín. NPPC-VÚRV ju prevádzkuje od roku 1996. Tvoria ju laboratóriá a klimatizované boxy s uskladnenými semenami s celkovou kapacitou 50.000 vzoriek semenných druhov, či už obilnín, strukovín, olejnín, krmovín, tráv, zelenín, technických rastlín a okrasných kvetín. Uchovávajú sa tu staré odrody pšenice, jačmeňa a strukovín, ktoré boli na Slovensku vyšľachtené v medzivojnovom období. Vzorky sa skladujú pri teplote -17 stupňov Celzia na obdobie 50 rokov a pri teplote 4 stupne Celzia pre ich ďalšie využívanie. "Semená poľnohospodársky významných druhov rastlín podliehajú v čase a priestore predovšetkým genetickej erózii, čiže strate niektorých alel a zmene frekvencie ich výskytu v populácii," vysvetlil René Hauptvogel, riaditeľ VÚRV. Mnohé tradične pestované odrody boli potľa Hauptvogela vytlačené novšími výkonnejšími odrodami momentálne lepšie prispôsobenými k agroklimatickým podmienkam určitého územia, a preto sme ich stratili. Cieľom je podľa minsiterky zabezpečiť záchranu pôvodných genetických zdrojov rastlín Slovenska v rámci medzinárodnej siete. "Prispejeme tak k zachovaniu maximálneho množstva genetickej rozmanitosti významného pre ľudstvo, pre budúce generácie i vedecký výskum, ale aj pre prípad katastrof," povedala Matečná. Takýto prípad sa podľa ministerky už udial v Afrike, kde práve pôvodné semená zo Svetovej génovej banky využili na reintrodukciu do zničeného prostredia. "Do budúcnosti preto plánujem schváliť ďalší projekt na doplnenie našich vzoriek o ďalšie pôvodné slovenské rastliny," dodala Matečná.


Rada Európy kritizovala odvolanie starostov v Turecku

Situácia vážne narúša riadne fungovanie miestnej demokracie.

BRUSEL. Kongres miestnych a regionálnych samospráv pri Rade Európy vyjadril v utorok znepokojenie nad rozhodnutím tureckých orgánov pozastaviť mandát zvoleným starostom troch miest na juhovýchode tejto krajiny. Predseda Kongresu miestnych a regionálnych samospráv Anders Knape vo vyhlásení pre médiá upozornil, že Rada Európy vyjadruje "vážne znepokojenie nad rozhodnutím pozastaviť mandát starostom" miest Diyarbakir, Mardin a Van. Turecká vláda sa rozhodla nahradiť starostov týchto miest vymenovanými guvernérmi. Turecká polícia v pondelok v rámci vyšetrovania osôb podozrivých z napojenia na zakázanú militantnú organizáciu Strana kurdských pracujúcich (PKK) zadržala 419 osôb v 29 provinciách a úrady v súvislosti s vyšetrovaním terorizmu odvolali z funkcie starostov troch uvedených miest. Knape zdôraznil, že všetci traja starostovia boli zvolení do funkcie na základe slobodného a spravodlivého vyjadrenia vôle tureckého ľudu počas miestnych volieb, ktoré sa konali 31. marca 2019 a ktoré Kongres miestnych a regionálnych samospráv pri Rade Európy monitoroval. Táto inštitúcia Rady Európy už v minulosti vyjadrila znepokojenie nad nadmerným využívaním súdnych konaní proti voleným zástupcom miestnych samospráv v Turecku a ich nahradzovaním vymenovanými úradníkmi. Tento postup podľa Rady Európy vážne narúša riadne fungovanie miestnej demokracie. Knape vyzval turecké orgány, aby sa touto otázkou bezodkladne zaoberali a aby obnovili schopnosť mestských zastupiteľstiev zvoliť si náhradných starostov. "Predsedníctvo Kongresu bude túto situáciu naďalej pozorne sledovať," uviedol Knape a spresnil, že najbližšie budú členovia tohto orgánu o situácii v Turecku hovoriť na svojej schôdzi v Štrasburgu 11. septembra. Rada Európy sa okrem toho chystá v období od 1. do 4. októbra vyslať do Turecka monitorovaciu misiu, ktorej cieľom je zhodnotiť dodržiavanie zásad Európskej charty miestnej samosprávy v tejto krajine.


Afganská tajná služba zlikvidovala jedného z vodcov al-Káidy

KÁBUL. Agenti afganskej tajnej služby zlikvidovali počas operácie uskutočnenej 9. januára v provincii Ghazní na juhovýchode Afganistanu jedného z najvyššie postavených členov teroristickej siete al-Káida Sajfulláha Achtára. Informovalo o tom v nedeľu afganské Národné riaditeľstvo pre bezpečnosť (NDS). Achtár velil pakistanským bojovníkom al-Káidy v čase, keď bolo pri moci militantné hnutie Taliban, ktoré v Afganistane vládlo do roku 2001. V Afganistane zhromaždil približne 30-tisíc militantov, ktorí sa zapojili do bojov v oblasti strednej Ázie. "V tom čase patrili pod velenie Achtára a súčasného veliteľa al-Káidy Ajmana Zawáhirího aj dva dôležité teroristické tábory neďaleko Kábulu," uvádza sa vo vyhlásení NDS. Achtára už predtým dvakrát zadržali v Pakistane, avšak zakaždým ho prepustili a vyslali späť do Afganistanu.


Katar skúma požiadavky arabských štátov, vyhlásil Tillerson

Saudská Arábia, Egypt, Bahrajn a Spojené arabské emiráty (SAE) zaviedli bojkot voči svojmu malému, no bohatému susedovi.

WASHINGTON. Katar začal podľa Spojených štátov starostlivo skúmať zoznam požiadaviek, ktoré mu predložili susedné arabské štáty Perzského zálivu ako podmienku ukončenia závažného diplomatického sporu. Hoci niektoré body bude pre Dauhu veľmi ťažké splniť, existujú "významné oblasti, ktoré poskytujú základ pre trvalý dialóg vedúci k riešeniu", uviedol v nedeľu americký minister zahraničných vecí Rex Tillerson. Strany sporu súčasne vyzval, aby si sadli za rokovací stôl a zmiernili tón svojich vyjadrení. USA podľa šéfa svojej diplomacie podporujú snahy Kuvajtu o sprostredkovanie v tejto záležitosti. "Domnievame sa, že naši spojenci a partneri sú silnejší, keď sa spoločne usilujú dosiahnuť jeden cieľ. Všetci sa zhodneme, že týmto cieľom je zastavenie terorizmu a boj proti extrémizmu," dodal Tillerson vo vyhlásení. Saudská Arábia, Egypt, Bahrajn a Spojené arabské emiráty (SAE) prerušili 5. júna diplomatické styky s Katarom a zaviedli bojkot voči svojmu malému, no bohatému susedovi. Dauhu obviňujú okrem iného z podpory teroristických organizácií. K ich požiadavkám patrí do desiatich dní obmedziť vzťahy s Iránom, vypovedať z krajiny tureckých vojakov a zatvoriť televíziu al-Džazíra.


Andrej Martin končí v Buenos Aires už v prvom kole kvalifikácie dvojhry

Slovenský tenista nestačil na najvyššie nasadeného Brita Norrieho.

BUENOS AIRES. Slovenský tenista Andrej Martin prehral 4:6, 6:4, 5:7 s najvyššie nasadeným Cameronom Norriem z Veľkej Británie v sobotňajšom stretnutí 1. kola kvalifikácie dvojhry na turnaji ATP 250 Argentina Open v argentínskom Buenos Aires. Cameron Norrie (V. Brit.-1) - Andrej Martin (SR) 6:4, 4:6, 7:5


Súdny chaos môže viesť k oslobodeniu Ratha

Odposluchy dokazujú, že bývalý stredočeský hajtman bral úplatky. Odobril ich však nesprávny súd, preto ich možno ako dôkaz odmietnu.

PRAHA, BRATISLAVA. Dôkazy sa javili byť nepriestrelné. Odposluchy, na ktorých bývalý politik a stredočeský hajtman David Rath otvorene hovorí o peniazoch za rozdávanie verejných zákaziek, no takisto aj dôkaz v podobe siedmich miliónov českých korún v hotovosti, s ktorými ho zadržala protikorupčná polícia. Niesol ich v krabici od argentínskeho vína a tvrdil, že o nich nevedel. Davida Ratha mala čakať vyše dvadsaťmiliónová pokuta a osem a pol roka vo väzení. Súd tak rozhodol v júli roku 2015. Po pätnástich mesiacoch však v októbri prišiel verdikt Vrchného súdu v Prahe. Rozsudok z júla 2015 zrušil, prípad sa vracia na začiatok. David Rath môže nakoniec vyviaznuť úplne bez trestu, varujú Lidové noviny. Niekedy jeden z najvplyvnejších mužov českej politiky, potom prominentný väzeň, je teraz bežným lekárom. Dôvod, pre ktorý vrchný súd v polovici októbra zrušil predošlý verdikt, nie je jasný. Zdôvodnenie zatiaľ súd nezverejnil. Najprv tvrdil, že ho dodá do štrnástich dní od vynesenia rozsudku, dnes však hovorí o tom, že ho zverejní až 20. novembra. Obava žalobcov spočíva v tom, že vrchný súd v zdôvodnení spochybní spôsob, ktorým vyšetrovatelia získali dôkazy, píšu Lidové noviny. Reč je o odposluchoch, na ktorých Rath so svojimi komplicmi hovorí o úplatkoch, ktoré mali dostať za ovplyvňovanie stavebných a zdravotníckych zákaziek v Stredočeskom kraji. Jedným z nich je napríklad odposluch, na ktorom s Kateřinou Pancovou (dnes Kottovou) a Petrom Kottom hovorí o peniazoch za ovplyvnenie zákazky na rekonštrukciu zámku Buštěhrad. Advokát manželov Kottovcov Tomáš Sokol tvrdí, že nasadenie odposluchov či sledovanie osôb schvaľoval nesprávny súd - ten v Ústí nad Labem, teda v Severočeskom kraji. Bolo to tak, lebo prípad riešila ústecká štátna zástupkyňa Lenka Bradáčová. Jej nasadenie malo zaručiť, že žalobca nebude mať prepojenie na miestne štruktúry. Sokol hovorí, že o nich mali rozhodovať súdy v stredočeskom regióne, teda v oblasti, v ktorých sa trestná činnosť odohrávala. Sokol tvrdí, že rozhodovaním nesprávnemu súdu “došlo k porušeniu jedného zo základných ústavných princípov - práva na svojho sudcu”. Na skutočnosť upozorňuje od začiatku trestného stíhania. V Rathovej kauze však rozhodovalo viacero sudcov a ani jeden príslušnosť súdu v prípravnom konaní nespochybnil, píšu ďalej Lidové noviny. Podľa ich informácií sa v justícii vyskytli vážne obavy, že Rath napokon z celého prípadu vykĺzne bez akéhokoľvek trestu. Kauza Davida Ratha je pritom prípadom, o ktorom sa hovorí ako o prelomovom - bol prvou “veľkou rybou”, ktorú sa v českej politike podarilo za prijímanie úplatkov nielen zatknúť, ale aj uznať jej vinu. Malo ísť o prípad, ktorým sa Česko inšpiruje pri protikorupčnom ťažení aj do budúcnosti.


Legendárny Holanďan o Neymarovom simulovaní: Aspoň rozosmieva ľudí

Van Basten však upozornil, že časté simulovanie Brazílčanovi nepomôže.

MOSKVA. Technický riaditeľ Medzinárodnej futbalovej federácie (FIFA) Marco van Basten skritizoval brazílskeho útočníka Neymara za jeho teatrálne prejavy v zápasoch na MS vo futbale 2018 v Rusku. Podľa trojnásobného víťaza Zlatej lopty nie je časté padanie na trávnik a simulovanie dobrým prístupom. Päťdesiattriročný Holanďan si myslí, že Neymar svojím konaním škodí nielen sebe, ale aj celému tímu. "Ak filmujete tak často, určite pochopíte, že vám to nepomôže. Osobne si myslím, že aj on sám dobre rozumie tejto situácii," povedal Van Basten pre FIFA. Švajčiarski novinári spočítali, že Neymar strávil v priebehu šampionátu viac ako štrnásť minút ležaním alebo posedávaním na trávniku. Na internete sa dokonca objavilo video, na ktorom tréner mladých futbalistov kričí Brazílčanovo meno a oni na tento pokyn reagujú predstieraním zranenia. "Rozosmieva ľudí a to je pozitívna vec. Vždy je pekné, ak sa do zápasov dostane aj kúsok humoru," doplnil Van Basten aj jednu kladnú vec.


Taliansky boxer zomrel po knokaute, veterán dopadol na zátylok

Christian Daghio bol sedemnásobný majster sveta v thajskom boxe.

BANGKOK. Taliansky profesionálny boxer Christian Daghio zomrel v Thajsku po prehre v súboji o ázijský titul WBC v poloťažkej hmotnostnej kategórii. Domáci Don Parueang ho knokautoval v dvanástom kole a 49-ročný Daghio tvrdo dopadol na zátylok. Transportovali ho do nemocnice, kde zakrátko skonal. Taliansky bojovník bol sedemnásobný majster sveta v thajskom boxe, v ktorom mal na konte vyše 200 zápasov. V profiboxe si pred osudnou prehrou pripísal desať víťazstiev, neuspel pri jedinom vystúpení v MMA v roku 2009. Uplynulých 20 rokov pôsobil v Thajsku, informoval portál news.com.au.


Belgicko trpí nedostatkom katolíckych kňazov

Belgická katolícka cirkev je nútená uzatvárať niektoré farnosti, zháňa duchovných z cudziny.

BRUSEL. Belgická rímskokatolícka cirkev čelí odlivu kňazov a musí sa čoraz viac spoliehať na reorganizáciu vo svojich radoch a na kňazov prichádzajúcich z cudziny. Uviedla to v utorok televízna stanica RTBF na svojej internetovej stránke. V júni 2019 bolo v Belgicku vysvätených iba päť kňazov, upozornila RTBF. Ide o potvrdenie fenoménu, ktorý začal byť citeľný už v 60. rokoch 20. storočia. Odvtedy cirkev prišla odhadom o 8000 kňazov. V súčasnosti ich v Belgicku pôsobí 2800. Nedostatočná obnova cirkevného personálu spôsobuje mnohým farnostiam organizačné problémy, ktoré komplikujú život tak kňazom, ako aj veriacim. Vzhľadom na nedostatok duchovných je belgická katolícka cirkev nútená uzatvárať niektoré farnosti a čoraz častejšie pristupuje k zlučovaniu viacerých farností do jednej "siete". Východiskom z núdze sú do istej miery kňazi pôvodom z Afriky, Latinskej Ameriky či z Poľska, ktorí prichádzajú do Belgicka, aby pomohli domácim duchovným, ktorí sú zaneprázdnení obsluhou niekoľkých farností naraz a ktorí neraz vykonávajú svoje povolanie dlho po dosiahnutí veku odchodu do dôchodku. Podľa RTBF je situácia vo veľkých mestách krajiny o čosi stabilnejšia, avšak na vidieku je zložitejšia, čo potvrdil aj hovorca Konferencia biskupov Belgicka Tommy Scholtes. Ten upozornil, že v niektorých dedinách sa už neslúži omša v kostole, alebo ju slúžia iba raz za dva či tri týždne. Pre veriacich to znamená, že musia prejsť niekoľko kilometrov, ak sa chcú zúčastniť na pravidelnej nedeľnej omši. "Sťahovanie veriacich do ďalšej dediny je ťažké. Ich odtrhnutie od rodnej dediny, od ich kostola, od ich histórie nie je pre ľudí niečo prirodzené," opísal situáciu Scholtes. Podľa vyjadrenia doktorky histórie na Slobodnej bruselskej univerzite a riaditeľky Observatória pre náboženstvá a laickosť Cecile Vanderpelenovej možno slabú príťažlivosť kňazstva v katolíckej cirkvi pre mladých Belgičanov vysvetliť aj celibátom kňazov, ktorý bol zavedený v 12. storočí. Vanderpelenová upozornila, že ideály spoločnosti a ideály cirkvi pre dnešných kňazov už nie sú jedno a to isté. "Sľuby čistoty už nie sú cenené, naopak si myslíme, že plnohodnotný život nie je nevyhnutne rodinného typu, ale prinajmenšom emocionálny a sexuálny. Záväzok celibátu je ťažké dosiahnuť v dnešnom svete," opísala situáciu Vanderpelenová. Scholtes však upozornil, že to netreba vnímať ako záležitosť univerzálneho vzdania sa celibátu kňazov, ale skôr ako prispôsobenie sa konkrétnej realite a prijatie niektorých špecifických pravidiel, aj podľa zvyklostí z rôznych regiónov sveta, kde katolícki duchovní pôsobia, či na základe veľmi špecifických situácií, ako sú napríklad ženatí anglikánski kňazi, ktorí konvertovali na katolicizmus.


Etnicky rozpoltený Cyprus bude rozdeľovať aj čas

Cyperskí Turci sa rozhodli neposunúť v októbri hodiny o hodinu naspäť.

ISTANBUL. Odštiepení cyperskí Turci sa rozhodli prijať návrh Turecka neposunúť hodiny o hodinu späť v októbri, keď sa skončí obdobie letného času. Znamená to, že etnicky rozdelený Cyprus bude mať časť roka aj dve odlišné časové pásma, informovala v noci na dnes agentúra AP. Cyperský prezident Nicos Anastasiades toto rozhodnutie odsúdil, tvrdiac, že to vysiela do sveta nedobrý odkaz v čase, keď sa obe strany - cyperskí Gréci a cyperskí Turci - nachádzajú uprostred náročných rokovaní ohľadom znovuzjednotenia tohto ostrovného štátu ležiaceho v Stredozemnom mori. Podľa prezidenta podobné kroky naznačujú, že vyjednávania sú zamerané na získanie "kúsku Turecka" do budúceho federatívneho Cypru. Cyprus, ktorý uplatňuje letný čas, sa rozdelil v roku 1974, keď po prevrate cyperských Grékov, ktorí chceli ostrov spojiť s Gréckom, sem Turecko vyslalo svoje sily. Ankara sa vo štvrtok rozhodla, že nebude ďalej uplatňovať letný čas a 30. októbra nevráti čas o hodinu dozadu. Tento krok teraz prijali aj cyperskí Turci. Severocyperskú tureckú republiku však uznáva iba samotné Turecko. Republika je preto ekonomicky, vojensky a politicky závislá od Turecka.


Ochranári chcú, aby pre znečistenie vody Fico zvolal Bezpečnostnú radu

Štát podľa ochranárov stratil kontrolu nad kvalitou podzemnej vody Žitného ostrova.

BRATISLAVA. Ochranári chcú, aby sa Bezpečnostná rada SR zaoberala zásobovaním obyvateľstva pitnou vodou. Slovenský ochranársky snem (S-O-S) preto v otvorenom liste žiada premiéra Roberta Fica (Smer) o jej zvolanie. "Skutočnosť, že kontaminácia pitnej vody atrazínom sa zistila až u spotrebiteľov, dokazuje, že štát de facto stratil kontrolu nad kvalitou podzemnej vody Žitného ostrova," pripomínajú ochranári prípad z konca minulého roka a varujú, že podobná situácia môže panovať aj v iných regiónoch. "Ak by si príslušné rezorty a všetky relevantné zložky v tomto štáte riadne plnili svoje úlohy, k znečisteniu pitnej vody vo vodárenských zdrojoch Žitného ostrova, k dlhodobej neinformovanosti a k ohrozeniu zdravia ľudí by nemohlo dôjsť," pokračuje S-O-S. Ochranári žiadajú, aby štát preveril kvalitu využívaných vodárenských zdrojov vo všetkých vodárensky významných regiónoch Slovenska a informoval o nej verejnosť. Okrem toho od ministerstva zdravotníctva a envirorezortu očakávajú, že špecifikujú chyby v systéme ochrany pitnej vody a zabezpečia ochranu ľudského zdravia. S-O-S znepokojujú vyhlásenia MŽP, ktoré si nepripúšťa svoju zodpovednosť a tvrdí, že problém je nad rámec jeho kompetencií, hoci informácie o výskyte atrazínu v podzemnej vode má už od roku 2009. "Medzičasom plošný rozsah výskytu tohto jedu zaberá viac ako polovicu územia Žitného ostrova a miestami prenikol už do hĺbky viac ako 80 metrov. Mlčí aj ministerstvo zdravotníctva a jeho úrady verejného zdravotníctva, ktoré dopustili, že ľudia dlhodobo používali znečistenú vodu z verejných vodovodov," zdôraznili ochranári. Hovorca envirorezortu Tomáš Ferenčák v reakcii zdôraznil, že ministerstvo životného prostredia intenzívne pracuje naochrane vody. "Len pred niekoľkými týždňami prešiel v parlamente zákon, vďaka ktorému v chránených vodohospodárskych oblastiach môže envirorezort vstupovať do nakladania s agrochémiou a posilniť tak ochranu vody. To doteraz mohol len v prípade leteckej aplikácie agrochémie," informoval. Dodal, že Slovenská inšpekcia životného prostredia v súčasnosti kontroluje poľnohospodárske aj nepoľnohospodárske subjekty v lokalite. "Okrem legislatívnych zmien a kontrol venuje rezort pozornosť aj budovaniu a pripájaniu domácností ku kanalizáciám. Práve nedôsledné plnenie povinností spojených s prevádzkovaním žúmp neraz predstavuje riziko pre životné prostredie a ochranu vody.Napríklad na Žitnom ostrove je stále vyše 30 obcí, ktoré nemajú alebo majú len čiastočne vybudovanú kanalizáciu," konštatoval Ferenčák. MŽP podľa neho čoskoro vyhlási výzvu na čerpanie eurofondov na dobudovanie kanalizácie v chránených vodohospodárskych oblastiach. "Zrátané a podčiarknuté, ministerstvo životného prostredia robí reálne kroky k účinnejšej ochrane vody na Slovensku," uzavrel.


Do kampane boja proti obchodovaniu s ľuďmi sa zapojilo aj Slovensko

BRATISLAVA. Preventívnu kampaň na obchodovanie s ľuďmi odštartovali európske krajiny a Európska sieť pre prevenciu kriminality (EUCPN), zapája sa do nej aj Slovensko. Cieľom kampane je upozorniť občanov na to, že sa môžu stať obeťami obchodovania s ľuďmi. Rovnako na to, že Európska únia (EÚ) im poskytuje širokú škálu práv a tiež informuje o miestach, kde môžu nájsť pomoc či ochranu. TASR o tom informoval tlačový odbor ministerstva vnútra (MV) SR. "Slovenská republika prostredníctvom svojho zástupcu, ktorého funkcia je zriadená pri Rade vlády SR pre prevenciu kriminality, šíri kampaň za účelom informovania o právach obetí obchodovania s ľuďmi. Aj tento rok evidujeme viac ako 22 slovenských obetí, z ktorých viac ako polovica bola vykorisťovaná na Slovensku,"uviedol tlačový odbor MV SR. "Medzi vykorisťované obete patria aj mladistvé osoby, a preto v tejto súvislosti odbor prevencie kriminality kancelárie ministra vnútra SR počas celého roka organizuje prednášky, akcie a zážitkové workshopy pre študentov základných a stredných škôl," dodáva tlačová odbor MV SR. Obchodovanie s ľuďmi je trestný čin, s ktorým bojujú krajiny rôznymi spôsobmi. Ide o trestný čin bez hraníc, a to je dôvod, prečo podľa MV SR európske krajiny združené v EUCPN a EUROPOL-e spojili sily a zapojili sa do tejto iniciatívnej kampane. Celá aktivita je navrhnutá tak, aby zahrnula aj potenciálne obete. "Za rok 2019 bolo k 1. októbru 2019 v Slovenskej republike identifikovaných spolu 34 obetí, z toho 11 dospelých mužov a 23 ženských obetí, medzi ktorými bolo až 8 detských obetí. Deti boli vykorisťované sexuálne a za účelom núteného sobáša. Prvýkrát v histórii zbierania štatistických údajov o obetiach obchodovania s ľuďmi sa Slovenská republika stala najčastejšou krajinou vykorisťovania obetí, pričom v predošlom období to bola prevažne Veľká Británia, ale aj ďalšie krajiny západnej Európy," dodalo MV SR. Kampaň zároveň informuje o tom, že obete majú práva, ktoré si môžu uplatňovať v každom štáte EÚ: právo na asistenciu a podporu, právo na ochranu, ľudské a pracovné práva, právo na pobyt a reintegráciu.


Kliniku Lekárov bez hraníc v Južnom Sudáne napadli ozbrojení lupiči

Do útoku boli zapletení asi štyridsiati ozbrojenci.

DŽUBA. Humanitárna nezisková organizácia Lekári bez hraníc v piatok odsúdila najnovšie útoky na jednu z jej kliník v Južnom Sudáne. Počas útoku, ktorý sa odohral vo štvrtok v meste Pibor, utrpeli zranenia dvaja jej členovia a zlodeji ukradli z kliniky vybavenie. Mierová misia OSN v Južnom Sudáne vo štvrtkovom vyhlásení informovala, že v Pibore zachránila viac ako desiatku humanitárnych pracovníkov, ktorí sa dostali do prestrelky medzi neznámymi útočníkmi. Do útoku boli zapletení asi štyridsiati ozbrojenci, pracovníkov sa podarilo evakuovať bez zranení.


Vyprané peniaze sú kyslík pre terorizmus, vyhlásil Timmermans

Nová európska smernica zacielila na pranie peňazí a podporu terorizmu.

BRUSEL. Európska komisia oznámila, že v pondelok nadobúdajú účinnosť prísnejšie pravidlá na boj proti praniu špinavých peňazí, vyhýbaniu sa daňovým povinnostiam a financovaniu terorizmu. Do platnosti vchádza štvrtá smernica o boji proti praniu špinavých peňazí, ktorá posilňuje už existujúce pravidlá a vďaka nej sa zefektívni boj proti praniu špinavých peňazí a financovaniu terorizmu. Nové nariadenie zároveň zlepšuje transparentnosť potrebnú na zamedzenie vyhýbaniu sa daňovým povinnostiam. Eurokomisia uverejňuje aj správu, na základe ktorej sa zodpovedným orgánom členských štátov Únie poskytne podpora, aby mohli v praxi lepšie riešiť riziká prania špinavých peňazí. Prvý podpredseda Komisie Frans Timmermans pripomenul, že "vyprané peniaze" sú pre trestnú činnosť, terorizmus a vyhýbanie sa daňovým povinnostiam ako kyslík. Podľa jeho slov prísnejšie pravidlá znamenajú "veľký krok vpred". Eurokomisárka pre spravodlivosť, spotrebiteľov a rodovú rovnosť Věra Jourová upozornila, že teroristi a zločinci nachádzajú spôsoby, ako financovať svoje činnosti, prať nezákonné zisky a vracať ich tak do obehu. "Dnes začínajú platiť nové pravidlá, ktoré sú nevyhnutné na odstránenie ďalších medzier v právnych predpisoch. Vyzývam všetky členské štáty, aby ich bezodkladne zaviedli," vyhlásila Jourová s tým, že aj jediný štát môže oslabiť spoločné úsilie. Timmermans aj Jourová uviedli, že by bolo potrebné spolu s Európskym parlamentom a Radou urýchlene dospieť aj k dohode o ďalších úpravách. Malo by ísť o zvýšenie transparentnosti skutočného vlastníctva, ktoré eurokomisia navrhla vlani v júli v nadväznosti na dokumenty známe ako Panama Papers.